\NormalFont\ShortTitle{एस्तेर}

{\MTB एस्तेर

\par }{\MT एस्तेर

\par }{\IMT परिचय

\par }{\IP एस्तेर इन किताब हेळतद कि ह्यांग फरीसी दा बंदी माळ्द इस्त्राएलीगोळी ऊंद हींग दुश्मन देल ऊळ्सकु आत जो आंदुर्द नाश माळोद योजना माळोन. बल्की एस्तेर इन किताब दा परमेश्वर उन हेसुर हेळकु आगीदील, लेकीन ईद स्पष्ट आद कि परमेश्वर आ सप्पा मुंदरी कोन्नोद ई कोशिश देल ऊळ्सदुन. याऊ जानसालुन कि एस्तेर इन किताब याव लिख्सदुन. इस्तेमाल माळ्द इब्रानी भाषा अन प्रकार इन आधार मा, हापाळ सा विद्वान सुझाव कोळतार कि एस्तेर इन किताब लगभग 400 ई. स. पूर्व लिख्सकु आगीत. एस्तेर इन किताब दा वर्णन माळ्द घटनागोळी तोर्सतद कि पुरीम हेसुर इन यहूदी त्योहार ह्यांग सुरू आत. हामान हेसुर इन ऊंद अमालेकी यहूदी लॉकुरी नाश माळोद योजना माळदुन. इस्त्राएली अदिक अमालेकी लॉकुर आगी टु दुश्मन ईरोर याग टु इस्त्राएली रेगिस्तान टु आगकु आ जागा ताका पोहचुसोर साटी यात्रा माळोर यदुर वादा परमेश्वर आंदुर से माळीदुन.
निर्गमन 17:8-16 लगभग अदा समय याग हामान यहूदीगोळी नाश माळोद योजना माळोन, एस्तेर, जो ऊंद यहूदी ईरोर, फरीसीगोळ रानी बनसेदुर. तान रिश्तेदार मोर्दकै अन सलाह देल, एस्तेर हामान उन योजना अक रोकसोर साटी सक्षम ईरोर. यहूदीगोळ द्वारा तान दुश्मनगोळ मा विजय प्राप्त माळोर पश्चात
एस्तेर 9:20-22 मोर्दकै आंदरी ई जीत इन जश्न मानसोर साटी अंदुन. ई प्रकार देल यहूदीगोळ पुरीम इन त्योहार मानसोद सुरू माळदुर.

\par }{\IOT रूपरेखा

\par }{\IO 1. एस्तेर फरीसी सामाज्र अन रानी ह्यांग बन्सदुर.
{\IOR{1–2}}

\par }{\IO 2. हामान यहूदीगोळी नाश माळोद योजना ह्यांग माळदुन अदिक हींग माळोर साटी आऊक कोंदकु आत.
{\IOR{3–7}}

\par }{\IO 3. यहूदीगोळ तान दुश्मनगोळी ह्यांग हारूसदुर अदिक पुरीम हेसुर इन त्योहार मानसोद सुरू माळदुर.
{\IOR{8–10}}



\par }\ChapOne{1}{\SH राजा क्षयर्ष अदिक रानी वशती
\par }
{\PP \VerseOne{1}क्षयर्ष हेसुर इन राजा अन दिनगोळ दा ई मातगोळ आदव: ईव आवा क्षयर्ष हुन, जो ऊंद सौ सत्ताईस राज्यगोळ मा, मतलब भारत टु हुळकु कूश द्याश ताका राज माळोन.

\VS{2}\XREF{✡}{{\XO 1:2 }{\XO{1:2
}}{\XT{एज्रा 4:6}}}अवा दिनगोळ दा याग क्षयर्ष राजा तान आ राजगद्दी मा विराजमान ईरोन जो शूशन गढ़ हेसुर इन राजधानी दा ईरोद.

\VS{3}अल आव तांद शासन काल इन तिसरा वर्ष दा तान सप्पा हाकिमगोळ अदिक कर्मचारीगोळी कळु बुटुन. फारस अदिक मादै द्याश इन सेनापति अदिक राज्य-राज्य अन प्रधान अदिक हाकिम आऊन मुंद आगेदुर.

\VS{4}आव आंदरी हापाळ दिन मतलब ऊंद सौ अस्सी दिन ताका तान राजकीय वैभव इन धन अदिक तान महानता अन अनमोल चीजगोळी तोर्सतेला ईत्‍तुन.

\VS{5}ई दिनगोळ बित्सदुर मा राजा सप्पा स्याणेर धोड्डेर लॉकुरी जो शूशन गढ़ हेसुर इन राजधानी दा जमा आगीदुर, राजभवन इन बगीचा अन आंगुळ दा येळ दिन ताका ऊमली कोट्टुन.

\VS{6}अलेव पळदागोळ बिळेव अदिक निळा रंग इन सूत इनव ईरव, अदिक सन अदिक जांभळा रंग इन जाळीगोळ देल बेळ्ली अन छल्लागोळ दा, संगमरमर इन खम्भागोळ देल हतकु ईरव; अदिक अलेव चौकीगोळ व्हान्ना बेळ्ली नव ईरव; क्याचांद अदिक बिळेव, पिवळा अदिक करेव संगमरमर इनव बन्सदव फर्श मा हतकु ईरव.

\VS{7}आ भोज दा राजा अन्द योग्य अंगुर इन रास्सा अलग अलग रूप इन व्हान्ना अन्द पात्रगोळ दा हाक्कु राजा अन्द उदारता देल हापाळ सा कुळ्सकु आगोद.

\VS{8}कुडोद रा नियम इन अनुसार आगतोगोद, यारीकारा मजबुर माळकु ईला कुळ्स तोगोर; यतिकी राजा तान भवन इन सप्पा भण्डारीगोळी आग्या कोटीदुन, कि जो पावना ह्यांग चाहास्यान आऊन सांगुळ हांगा बरताव माळेतीर.

\VS{9}रानी वशती भी राजा क्षयर्ष इन भवन दा आर्तेरी भोजन कोट्टुर.

\VS{10}सातवा दिशी, याग राजा अन मन अंगुर इन रास्सा दा मग्न ईरोद, आग आव महूमान, बिजता, हर्बोना, बिगता, अबगता, जेतेर अदिक कर्कस हेसुर इनोर येळ किन्नरगोळ जो क्षयर्ष राजा अन साटी स्यावा टहल माळतोगोर, आग्या कोट्टुन,

\VS{11}कि रानी वशती अक राजमुकुट धारण माळ्द राजा अन मुंद तरी; यदुर देल कि द्याश द्याश इन लॉकुर मा अदिक हाकिमगोळ मा आकिन सुंदरता प्रगट आगेगुल; यतिकी आक नोळदुर दा सुंदर ईरोर.

\VS{12}किन्नरगोळ द्वारा राजा अन ई आग्या ताकोमकु रानी वशती बरोर से इनकार माळदुर. इदुर मा राजा हापाळ सिट्टी बंदुन.

\VS{13}आग राजा समय समय इन भेद जानसावाळेर पंडितगोळ से केळदुन, राजा रा नीति अदिक न्याय इन सप्पा ग्यानिगोळ से हिंगा माळतोगोन.

\VS{14}आऊन हात्‍ती कर्शना, शेतार, अदमाता, तर्शीश, मेरेस, मर्सना अदिक ममूकान हेसुर इनोर फारस अदिक मादै द्याश इनोर येळ प्रधान ईरोर, जो राजा अन दर्शन माळतोगोर, अदिक राज्य दा मुख्य मुख्य पदगोळ मा नियुक्त माळकु आगीदुर.

\VS{15}राजा केळदुन, “रानी वशती राजा क्षयर्ष उन, किन्नरगोळ द्वारा कोळ्द आग्या अन्द उल्लंघन माळदुर, रा नीति अन अनुसार आकिन सांगुळ येन माळ पायजे.”

\VS{16}आग ममूकान राजा अदिक हाकिमगोळ उपस्थिती दा उत्तर कोट्टुन, “रानी वशती जो अनुचित क्याल्सा माळ्यार, अद सिर्फ राजा देल अच ईला लेकीन आक सप्पा हाकिमगोळ देल अदिक आ सप्पा द्याशगोळ लॉकुर से भी जो राजा क्षयर्ष उन सप्पा राज्यगोळ दा ईरतार.

\VS{17}यतिकी रानी इन ई क्याल्सा अन चर्चा सप्पा आर्तेर दा आदीत अदिक याग ईद अंदकु आदीत, ‘राजा क्षयर्ष रानी वशती अक तान मुंद तरोद आग्या कोटीदुन लेकीन आक बंदिदील,’ आग आंदुर भी तान तान गांडुरी तुच्छ समस्यार.

\VS{18}ईंद इन दिशी फारसी अदिक मादी हाकिमगोळ आर्तेर यार रानी अन ई मात केळ्यार, आंदुर भी राजा अन सप्पा हाकिमगोळ से हिंगा अनली कुरतार; ई प्रकार हापाळ अच घृणा अदिक सिट्ट पैदा आदीत.

\VS{19}अगर राजा मंजुर ईतीदाद, रा ईद आग्या तेगुल, अदिक फारसी अदिक मादीगोळ कानून दा भी लिख्सकु आगुल, यदुर देल यागलु बदलुस बाळुल, कि रानी वशती राजा क्षयर्ष उन मुंद बाक यागलु बरबाळुल, अदिक राजा पटरानी अन पद यातोदारा दुसरा अक कोट्ट बुळुल जो आकिन से वळ्लेर ईरूल.

\VS{20}याग राजा अन ई आग्या आऊन सप्पा राज्यगोळ दा केळ्सकु आदीत, आग सप्पा हिंग्सुर तान तान गांड उन, चाहे आव धोड्डेव ईरूल या स्याणेव, आदर सम्मान माळतेला ईत्‍तार.”

\VS{21}ईद मात राजा अदिक हाकिमगोळी पसंद बत्‍त अदिक राजा ममूकान उन सलाह मान्स कोंडुन अदिक तान राज्य दा,

\VS{22}मतलब हापाळ सा राज्य अन अक्षरगोळ दा अदिक हापाळ सा जाती अन भाषा दा चिट्टीगोळी कळुदुन, कि सप्पा गंळ्सुर तान तान मान्या अधिकार नळसुल, अदिक तान जात इन भाषा माताळुल.




\par }\Chap{2}{\SH एस्तेर इन रानी बनसोद
\par }
{\PP \VerseOne{1}ई मातगोळ बाद्दा याग राजा क्षयर्ष उन सिट्ट ठण्डा बिदोत, आग आव रानी वशती अन, अदिक जो क्याल्सा आक माळीदुर, अदिक जो आकिन बारा दा आग्या होटीत अदुर भी याद माळदुन.

\VS{2}आग राजा अन सेवक जो आऊन खास ईरोर, अनली कुरतुर, “राजा अन साटी सुंदर अदिक हारोदोर कुवारा पोरगोळी ढुंढ्सकु आगुल.

\VS{3}अदिक राजा तान राज्य अन सप्पा राज्यगोळ दा लॉकुरी इदुरसाटी निवळुसुल कि आंदुर सप्पा सुंदर हारोदोर कुवारा पोरगोळी शूशन गढ़ इन रनवास दा जमा माळुल अदिक आर्तेर प्रबंधक हेगे अक कोळुल जो राजा नव खास किन्नर सिपाही ईरोन; अदिक सिनगार इन वस्तुगोळी आंदरी कोटकु आगुल.

\VS{4}आग आंदुर दा टु जो कुवारा पोरगोळ राजा अन नजर दा वळ्लेर ठहरूस्यार, आक रानी वशती अन जागा मा रानी माळकु आगुल.” ईद मात राजा अक पसंद बत्त अदिक आव हांगा माळदुन.

\VS{5}शूशन गढ़ दा मोर्दकै हेसुर इनव ऊंद यहूदी ईरतोगोन, जो कीश हेसुर इनव ऊंद बिन्यामीनी नव पळनातु, शिमी अन नातु, अदिक याईर उन पार ईरोन.

\VS{6}आव आ बंदीगोळ सांगुळ यरूशलेम टु बँधुआई दा होगीदुन, यारी बेबीलोन इन राजा नबूकदनेस्सर, यहूदा अन राजा यकोन्याह सांगुळ बंदी माळकु वोतीदुन.

\VS{7}आव हदस्सा हेसुर इन तान काका अन आकतींग इक, जो एस्तेर भी कहलुस तोगोर, पालन पोसन माळीदुन; यतिकी आकिन मोय आप्प यारू ईला ईरोर, अदिक आ पोर सुंदर अदिक रूपवती ईरोर, अदिक याग आकिन मोय आप्पुर सोतोदुर, आग मोर्दकै आकी तान पोर इन घाई पाल्सदुन.

\VS{8}याग राजा अन आग्या अदिक नियम केळ्सकु आदव, अदिक हापाळ सा आर्तेर, शूशन गढ़ दा हेगे अन अधिकार दा जमा माळकु आदुर, आग एस्तेर भी राजभवन दा आर्तेर प्रबंधक हेगे अन अधिकार दा कोटकु आदुर.

\VS{9}आक पोर आऊन नजर दा वळ्लेर हतदुर; अदिक आव आकिन से खुश आदुन, आग आव बिना समय माळ्द आकी राजभवन दा टु सिनगार इन वस्तुगोळ, अदिक आकिन भोजन, अदिक आकिन साटी निवळुसदोर येळ सहेलीगोळी भी कोट्टुन, अदिक आकी अदिक आकिन सहेलीगोळी रनवास दा सब से वळ्लीद जागा कोट्टुन.

\VS{10}एस्तेर ना तान जात हेळीदुर, ना तान कुल, यतिकी मोर्दकै आकी आग्या कोटीदुन कि आऊक हेळबाळेत.

\VS{11}मोर्दकै रोज रनवास इन आंगुळ इन मुंद टेटाळोन ताकी जान्सुल कि एस्तेर ह्यांग आर अदिक आकिन सांगुळ येन आगतोगोद?

\VS{12}याग ऊंद ऊंद पोर इन पारी बत्त, कि आंदुर क्षयर्ष राजा मुंद होगुल, अदिक ईद आ समय आत याग आकिन सांगुळ आर्तेर साटी ठहरूस्द नियम इन अनुसार बारा तिंगुळ ताका व्यवहार माळकु आगीत; मतलब आंदुर सिनगार माळव दिन ई रिती देल बित्सदव, कि आर तिंगुळ ताका गन्धरस इन याण्‍णा हचकु आगोद, अदिक आर तिंगुळ ताका सुगन्धद्रव, अदिक आर्तेर्द सिनगार माळोद दुसरा सामान हचकु आगोद

\VS{13}ई प्रकार देल आ पोर याग राजा अन हाती होगोर, याग जो येनारा आक चाहासोर कि रनवास टु राजभवन दा वोतकु आगुल, अद आकी कोटकु आगोद.

\VS{14}द्यावगा अक रा आक होगतोगोर अदिक व्हातर्या अक आव वापस बंदकु रनवास उन दुसरा मान्ना दा होगकु रखैलगोळ्द प्रबंधक राजा अन्द किन्नर सिपाही शाशगज उन अधिकार दा आगतोगोर, अदिक राजा अन्द हात्ती बाक ईला होगतोगोर. अगर राजा आकिन से खुश आगतोगोन, आग आकिन हेसुर ताकोमकु कारूकु आगोद.

\VS{15}याग मोर्दकै अन्द काका अबीहैल उन पोर एस्तेर, यारी मोर्दकै पोर मान्सकु ईटीदुन, आकिन पारी बत्त कि राजा अन हात्ती होगुल, आग जो येनारा आर्तेर्द प्रबंधक राजा अन्द किन्नर सिपाही हेगे आऊन साटी ठहरूसीदुन, अदुर से येक्‍कुल आक मात्त येनु बेळीदील. यास मुंदुर एस्तेर उक नोळदुर, आंदुर सप्पा मुंदुर आकिन से खुश आदुर.

\VS{16}आग एस्तेर राजभवन दा राजा क्षयर्ष उन हात्ती आऊन राज्य इन सातवा वर्ष इन तेबेत हेसुर इन हतवा तिंगुळ दा पोहचुस्कु आदुर.

\VS{17}राजा एस्तेर उक अदिक सप्पा आर्तेर से येक्‍कुल प्यार माळदुन, अदिक अन्य सप्पा कुवारा पोरगोळ से येक्‍कुल आकिन अनुग्रह अदिक कृपा अन्द नजर आकी मा आत, ई कारण आव आकिन ताल्ला मा राजमुकुट ईटदुन अदिक आक इक वशती इन जागा मा रानी माळदुन.

\VS{18}आग राजा तान सप्पा हाकिमगोळ अदिक क्याल्सा माळावाळेर इक ऊंद धोळ भोज कोट्टुन, अदिक अदरी एस्तेर इन भोज अंदुन; अदिक प्रान्तगोळ इक छुट्टी दिलुसदुन, अदिक तान उदारता अन्द योग्य ईनाम भी वाट्सदुन.


\par }{\SH मोर्दकै द्वारा राजा अन्द जीव इन रक्षा
\par }
{\PP \VS{19}याग कुवारा पोरगोळ दुसरा घन जमा माळकु आदुर, आग मोर्दकै राजभवन इन फाटक दा कुर्तकु ईरोन.

\VS{20}एस्तेर तान जाति अदिक कुल इन पता कोटीदील, यतिकी मोर्दकै आक इक हिंग अच आग्या कोटीदुन कि हेळबाळुल; अदिक एस्तेर मोर्दकै अन्द मात हिंग मानसोर जसा कि आऊन अल तान पालन पोषण इन समय मानसोर.

\VS{21}अवा दिनगोळ दा याग मोर्दकै राजा अन्द राजभवन इन फाटक दा कुरतोगोन, आग राजा अन किन्नरगोळ जो द्वारपाल भी ईरोर, आंदुर दा टु बिगताना अदिक तेरेश हेसुर इन येढ्ढ मुंदुर राजा क्षयर्ष राजा से नाराज आगकु आऊक कोन्नोद योजना माळदुर.

\VS{22}ईद मात मोर्दकै अक मालुम आत, अदिक आव एस्तेर रानी इक ईद मात हेळदुन, अदिक एस्तेर मोर्दकै अन्द हेसुर ताकोमकु राजा अक सावधान माळदुर.

\VS{23}आग जाँच पळताल आगदुर मा ईद मात खरा होळ्त अदिक आंदुर येढ्ढु मुंदुर मार्र मा लटकुसकु फासी हचदुर, अदिक ईद वृत्तान्त राजा अन्द मुंद इतिहास इन किताब दा लिख्सकु आग्याद.




\par }\Chap{3}{\SH यहूदीगोळ्द विनाश इन हाराम द्वारा साजीश
\par }
{\PP \VerseOne{1}ई मातगोळ्द बाद्दा राजा क्षयर्ष अगागी वंश इनव हम्मदाता अन्द पार हामान उक म्याकळोद पद कोट्टुन, अदिक आऊक महत्व कोटकु आऊन साटी आऊन संगी हाकिमगोळ्द सिंहासनगोळ से ऊँचा सिंहासन ठहरूसदुन.

\VS{2}राजा अन्द क्याल्सा जो राजभवन इन फाटक दा ईरतोगोर, आंदुर हामान इन मुंद बांगकु प्रणाम माळतोगोर यतिकी राजा आऊन बारा दा हिंग अच आग्या कोटीदुन; लेकीन मोर्दकै ईला झुकसोन अदिक न आऊक प्रणाम माळोन.

\VS{3}आग राजा अन्द क्याल्सा माळावाळेर जो राजभवन इन फाटक दा ईरतोगोर, आंदुर मोर्दकै से केळदुर, “नी राजा अन्द आग्या अन्द येती उल्लंघन माळत्या?”

\VS{4}याग आंदुर आऊन से हर रोज हिंग अच माळतेला ईत्तुर, अदिक आव आंदुर्द ऊंद भी केळीदील, आग आंदुर ईद नोळोद इच्छा देल कि मोर्दकै अन्द ईद मात नळदीत का ईला, हामान उक हेळ बुट्टुन; आव आंदरी हेळ बुट्टीदुन कि ना यहूदी हुईन.

\VS{5}याग हामान नोळदुन कि मोर्दकै झुकसालुन, अदिक नान इक प्रणाम माळालुन, आग हामान हापाळ अच सिट्टी बंदुन.

\VS{6}आव केवल मोर्दकै मा कय नेगोद तान मर्यादा से कम जान्सदुन. यतिकी आंदुर हामान उक ईद हेळ बुट्टुर कि मोर्दकै या जाती इन हुन, इदुरसाटी हामान क्षयर्ष इन साम्राज्य दा ईरावाळेर पुरा यहूदीगोळ इक भी मोर्दकै अन्द जाती जानस्कु, नष्ट माळोद योजना माळदुन.

\VS{7}राजा क्षयर्ष उन हन्नेळवा वर्ष इन नीसान हेसुर इन पयला तिंगुळ दा, हामान अदार हेसुर इन हन्नेळवा तिंगुळ ताका अन्द ऊंद ऊंद दिन अदिक ऊंद ऊंद तिंगुळ इन साटी “पूर” मतलब चिट्टी तान मुंद हाक्सुसदुन.

\VS{8}आग हामान राजा क्षयर्ष से अंदुन, “नीन राज्य अन्द सप्पा प्रान्तगोळ दा ईरावाळेर द्याश द्याश इन लॉकुर्द न्याड्या तितर-बितर अदिक सटुस्कु ऊंद जाति आद, अदुर्द नियमगोळ से अलग आव; अदिक आंदुर राजा अन्द कानून मा नळालुर, इदुरसाटी आंदरी ईरगोळोद राजा अक लाभदायक ईला ईरोद.

\VS{9}अगर राजा अक स्वीकार ईरूल रा आंदरी नष्ट माळोद आग्या लिख्‍सकु आगुल, अदिक ना राजा अन्द भण्डारीगोळ्द कय दा राजभण्डार दा पहुचुसोर साटी, हत्त हजार बेळ्ली नव सिक्का कोळाईन.”

\VS{10}आग राजा तान ऊँगरा तान कय टु ईळुकु, अगागी हम्मदाता अन्द पार हामान उक, जो यहूदीगोळ्द दुश्मन ईरोन कोट्ट बुट्टुन;

\VS{11}अदिक राजा हामान से अंदुन, “अद बेळ्ली नीन इक कोटकु आत, अदिक आ लॉकुर भी, ताकी नी आंदुर से ह्यांग नी चाहासत्या हांगा व्यवहार माळ.”

\VS{12}हिंग अदा पयला तिंगुळ इन तेरहवा दिन इक राजा अन्द लेखक कारूकु आदुर, अदिक हामान उन आग्या अन्द अनुसार राजा अन्द सप्पा अधिपतिगोळ, अदिक सप्पा प्रान्तगोळ्द प्रधानगोळ, अदिक द्याश द्याश इन लॉकुर्द हाकिमगोळ साटी चिट्टीगोळ, ऊंद ऊंद प्रान्त इन अक्षरगोळ दा, अदिक ऊंद ऊंद द्याश इन लॉकुर्द भाषा दा राजा क्षयर्ष इन हेसुर देल लिख्‍सकु आत; अदिक अऊर दा राजा अन्द ऊँगरा इन छाप हचकु आत.

\VS{13}राज्य इन सप्पा प्रान्तगोळ दा ई आशय इन चिट्टीगोळ हरकारगोळ्द द्वारा कळुकु आत कि ऊंद अच दिन दा, मतलब अदार हेसुर इन हन्नेळवा तिंगुळ इन तेरवा दिन इक, येन हारोदव, येन हाळाबाट्ट, येन आर्त, येन चिकोर, सप्पा यहूदी कोंदकु आगुल, नष्ट माळकु आगुल अदिक आंदुर्द सत्यानाश माळकु आगुल; अदिक आंदुर्द धन सम्पत्ती लुट्सकु आगुल.

\VS{14}आ आग्या अन्द लेख इन नकल सप्पा प्रान्तगोळ दा खोल्सकु कळुकु आत कि सप्पा द्याश इन लॉकुर आ दिन इन साटी तयार आगेगुल.

\VS{15}ईद आग्या शूशन गढ़ दा कोटकु आत, अदिक हरकारे राजा अन्द आग्या देल तुरन्त होट्ट बुट्टुर. राजा अदिक हामान रा अंगुर इन रास्सा कुडुली कुरतोदुर, लेकीन शूशन नगर दा घबराहट फैलुसेत.




\par }\Chap{4}{\SH मोर्दकै अन्द एस्तेर से मदत बेळोद
\par }
{\PP \VerseOne{1}याग मोर्दकै जान्स कोंडुन कि येन येन माळकु आग्याद आग मोर्दकै कपळा हरदुन, टाट हाक्कु, राख हाक्कु, नगर इन न्याड्या होगकु ऊँचा अदिक दुख भरा शब्द देल चिल्‍ळासली कुरतुन;

\VS{2}अदिक आव राजभवन इन फाटक इन मुंद पोहचुस्दुन, लेकीन टाट हाक्कु राजभवन इन फाटक इन बुळ्क रा यारीकु होगोद आग्या ईला ईरोद.

\VS{3}ऊंद ऊंद प्रान्त दा, येल येल राजा अन्द आग्या अदिक नियम पहुचुस्त, अल अल यहूदी बळा विलाप माळली अदिक उपवास माळली अदिक वर्ली पिट्सली कुरतुर; हापाळ सा मुंदुर टाट हाक्कु अदिक राख हाक्कु बिदकु ईत्तुर.

\VS{4}एस्तेर रानी इन दासीगीतेर अदिक किन्नरगोळ होगकु आकिक हेळ बुट्टुर, आग रानी हापाळ दुखी आगेदुर; अदिक मोर्दकै अन्द हात्ती कपळा कळुकु ईद बुलावा कळुदुर कि टाट ईळुकु इवरी हाक्क कोमुल, लेकीन आव अव कपळा हुळदीदिल.

\VS{5}आग एस्तेर राजा अन्द किन्नरगोळ दा टु हताक उक यारी राजा आऊन हात्ती ईरली हठरूसीदुन, कारूकु आग्या कोट्टुन कि मोर्दकै अन्द हात्ती होगकु मालूम माळ कोमुल कि येन मात आद, अदिक इदुर्द येन कारण आद.

\VS{6}आग हताक नगर इन आ चौराह दा, जो राजभवन इन फाटक इन मुंद ईरोद, मोर्दकै अन्द हात्ती होदुन.

\VS{7}मोर्दकै आऊक सप्पा येनारा हेळ बुट्टुन कि नान म्याकुच येन बितुस्याद, अदिक हामान यहूदीगोळ्द नाश माळोद अनुमति सिक्कोर साटी राजभण्डार दा यास बेळ्ली तुम्मोद वचन कोटीदुन, ईद भी ठीक ठीक हेळ बुट्टुन.

\VS{8}बाक यहूदीगोळ्द विनाश माळोद जो आग्या शूशन दा कोटकु आगीत, अदुर्द ऊंद नकल भी आव हताक उन कय दा, एस्तेर उक तोरसोर साटी कोट्टुन, अदिक आऊक सप्पा हाल हेळोर, अदिक ईद आग्या कोळली अंदुन, कि बुळ्क राजा अन्द हात्ती होगकु तान लॉकुर्द साटी गिळगिळास्कु विनती माळुल.

\VS{9}आग हताक एस्तेर उन हात्ती होगकु मोर्दकै अन्द मातगोळ अनकु केळ्सदुन.

\VS{10}आग एस्तेर हताक उक मोर्दकै से ईद अनोद आग्या कोट्टुन,

\VS{11}“राजा अन्द सप्पा क्याल्सा माळावाळेर, उल्टा राजा अन्द प्रान्त ईनोर सप्पा लॉकुर इक भी मालूम आद, कि येन गंळ्स येन आर्त, यावारा येन ईर बाळुल, जो बिना आग्या सिक्त बुळ्क आंगुळ दा राजा अन्द हात्ती होदान आऊक कोन्नोद आग्या अच आद; केवल यार दी राजा व्हान्ना अन्द राजदण्ड वाळुस्यान आवा ऊळुतान. लेकीन ना ईग तीस दिन से राजा अन्द हात्ती कारूकु आगीदील.”

\VS{12}एस्तेर इन ईव मातगोळ मोर्दकै अक केळ होत.

\VS{13}आग मोर्दकै एस्तेर उन हात्ती ईद बुलावा कळुदुन, “नी मन इन मन दा ईद विचार माळबाळ कि ना अच राजभवन दा ईरोद कारण अदिक सप्पा यहूदीगोळ दा ऊळुकु ईराईन.

\VS{14}यतिकी जो नी ई समय सुंगामुंगा ईत्या, रा अदिक यातोदारा न यातोदारा उपाय देल यहूदीगोळ्द छुटकारा अदिक सहायता सिक्केदीत, लेकीन नी तान आप्प उन घराना अन्द सांगुळ नष्ट आद्या. येन मालूम नीन इक हिंग अच मुश्किल समय इन साटी राजपद सिक्याद?”

\VS{15}आग एस्तेर मोर्दकै अन्द हात्ती ईद बुलावा कळुदुन,

\VS{16}“नी होगकु शूशन उन सप्पा यहूदीगोळ इक जमा माळ, अदिक नीव सप्पा मुंदुर मिलुस्कु नान निमित्त उपवास माळी, मुर दिन ईळ्लक येनु तिनबाळी, अदिक येनु कुडुबाळी. ना भी तान दासीगीतेर सांगुळ अदा रीती देल उपवास माळाईन; अदिक हिंग अच दशा दा ना नियम इन विरूद्ध राजा अन्द हात्ती बुळ्क होगाईन; अदिक अगर नष्ट आगाईन रा आगाईन.”

\VS{17}आग मोर्दकै होटोदुन अदिक एस्तेर उन आग्या अन्द अनुसार अच आव माळदुन.




\par }\Chap{5}{\SH राजा अदिक हामान उक एस्तेर उन निमंत्रण
\par }
{\PP \VerseOne{1}तीसरा दिशी एस्तेर तान राजकीय कपळा हाक्कु राजभवन इन बुळ्क इन आंगुळ दा होगकु, राजभवन इन मुंद नीदरेदुर. राजा राजभवन दा राजगद्दी मा भवन इन द्वार इन मुंद विराजमान ईरोन;

\VS{2}अदिक याग राजा एस्तेर रानी अक आंगुळ दा नीदुरकु नोळदुन, आग आव प्रसन्न आगकु व्हान्ना अन्द राजदण्ड जो आऊन कय दा ईरोद आकिन दी वाळुसदुन. आग एस्तेर हात्ती होगकु राजदण्ड इन नोक मुटदुर.

\VS{3}आग राजा आकिन से केळदुन, “हे एस्तेर रानी, नीन इक येन पायजे? नी येन बेळत्या? बेळ अदिक नीन इक आरधा राज्य ताका कोटकु आदीत.”

\VS{4}एस्तेर अंदुर, “अगर राजा अक स्वीकार ईरूल, रा ईंद हामान उक हुळकु आ भोज दा बरूल, जो ना राजा अन्द साटी तयार माळदीन.”

\VS{5}आग राजा आग्या कोट्टुन, “हामान उन तुरंत तरी, कि एस्तेर इन निमंत्रण स्वीकार माळकु आगुल.” अत: राजा अदिक हामान एस्तेर इन तयार माळ्द भोज दा बंदुर.

\VS{6}भोज इन समय याग आळी दाकळोद शयद कुडोर, आग राजा एस्तेर से अंदुन, “नीन येन निवेदन आद? अद पुरा माळकु आदीत. नी येन बेळत्या? बेळ, अदिक आरधा राज्य ताका नीन इक कोटकु आदीत.”

\VS{7}एस्तेर उत्तर कोट्टुर, “नान निवेदन अदिक जो ना बेळतीन अद ईद हुन,

\VS{8}कि अगर राजा नान मा प्रसन्न आन अदिक नान निवेदन केळोद अदिक वरदान ना बेळाईन अदा कोळोद राजा अक स्वीकार आद, रा राजा अदिक हामान नाळ आ भोज दा बरूल अदरी ना आंदुर साटी माळाईन, अदिक नाळ ना राजा अन्द ई वचन इन अनुसार माळाईन.”


\par }{\SH मोर्दकै अक कोंद बुळोद साजीश
\par }
{\PP \VS{9}आ दिशी हामान खुश अदिक मन दा प्रसन्न आगकु व्हार्या होदुन. लेकीन याग आव मोर्दकै अक राजभवन इन फाटक दा नोळदुन, कि आव आऊन मुंद नीदरीदील, अदिक हटसीदील, आग आव मोर्दकै अन्द विरूद्ध गुस्सा देल तुमेदुन.

\VS{10}तौभी हामान तान तान इक रोक्‍सकु तान मान्नी होदुन; अदिक तान संगीगोळ अदिक तान हिंग्स जेरेश उक बुलावा कळुदुन.

\VS{11}आग हामान आंदुर से तान धन इन वैभव, अदिक तान बाल-बच्यागोळ्द वाळुस्त अदिक राजा आऊक ह्यांग ह्यांग वाळुसदुन, अदिक अन्य सप्पा हाकिमगोळ अदिक तान अदिक सप्पा क्याल्सा माळावाळेर से ऊँचा पद कोटीदुन, ई सप्पा अन्द वर्णन माळदुन.

\VS{12}हामान ईद भी अंदुन, “एस्तेर रानी भी नान इक बिटकु अदिक यारीकारा राजा अन्द सांगुळ तान माळ्द भोज दा बर गोटीदील; अदिक नाळ इन साटी भी राजा अन्द सांगुळ आक नान इक नेवता कोट्टुर.

\VS{13}तौभी याग याग नान इक आ यहूदी मोर्दकै राजभवन इन फाटक दा कुर्तकु कांळ्सतान, आग आग ईद सप्पा नान नजर दा बेकार हतोद.”

\VS{14}आऊन हिंग्स जेरेश अदिक आऊन सप्पा संगीगोळ आऊन से अंदुर, “पचास कय ऊँचा फाँसी इन ऊंद खम्भा माळकु आगुल, अदिक व्हातर्या राजा से अनेतीर कि आऊन मा मोर्दकै लटकुसकु आगुल; आग राजा अन्द सांगुळ खुशी देल भोज दा होगेतीर.” ई मात देल प्रसन्न आगकु हामान हांग अच फाँसी इन ऊंद खम्भा माळसुसदुन.




\par }\Chap{6}{\SH राजा द्वारा मोर्दकै अन्द सम्मान
\par }
{\PP \VerseOne{1}आ ईळ्लक राजा अक जप बंदीदिल, इदुरसाटी आऊन आग्या देल इतिहास इन किताब तनकु आत, अदिक वाचुसकु राजा अक केळ्‍सकु आत.

\VS{2}\XREF{✡}{{\XO 6:2 }{\XO{6:2
}}{\XT{एस्तेर 2:21-22}}}अदुर्दा ईद लिख्‍सकु सिक्त, कि याग राजा क्षयर्ष उन हाकिम जो द्वारपाल भी ईरोर, आंदुर दा टु बिगताना अदिक तेरेश हेसुर इन येढ्ढ मुंदुर आऊक कोन्नोद योजना माळीदुर अदरी मोर्दकै प्रगट माळीदुन.

\VS{3}आग राजा केळदुन, “इदुर बदला मोर्दकै अन्द येन प्रतिष्ठा अदिक बड़ाई माळकु आगीत?” राजा अन्द जो सेवक आऊन स्यावा टहल माळतोगोर, आंदुर आऊक उत्तर कोट्टुर, “अदुर साटी येनु माळकु आगीदील.”

\VS{4}राजा केळदुन, “आंगुळ दा याव आन?” अदा समय हामान राजा अन्द भवन टु व्हार्यागोळ्द आंगुळ दा ई मनसा देल बंदीदुन कि जो खम्भा आव मोर्दकै अन साटी तयार माळसुसीदुन, अदुर मा आऊक लटकुसोद मातचीत राजा से माळुल.

\VS{5}आग राजा अन्द सेवकगोळ आऊन से अंदुर, “आंगुळ दा रा हामान नीदुरकु आन.” राजा अंदुन, “आऊक बुळ्क कारूकु तरी.”

\VS{6}याग हामान बुळ्क बंदुन, आग राजा आऊन से केळदुन, “या मंळसा अन्द प्रतिष्ठा राजा माळोद चाहासतान रा आऊन साटी येन माळोद उचित आदीत?” हामान ईद सोचकु, कि नान से येक्‍कुल राजा यार्द प्रतिष्ठा माळोद चाहासतीदान,

\VS{7}राजा अक उत्तर कोट्टुन, “या मंळसा अन्द प्रतिष्ठा राजा माळोद चाहस्यान,

\VS{8}आऊन साटी राजकीय कपळा तंदकु आगुल, जो राजा हाकतान, अदिक ऊंद घ्वाळा भी, यदुर मा राजा सवार आगतान, अदिक आऊन ताल्ला मा जो राजकीय मुकुट हाक्कु ईरतद अद भी तंदकु आगुल.

\VS{9}बाक अव कपळा, अदिक अद घ्वाळा राजा अन्द यातोवारा धोळ हाकिम उक सौप्सकु आगुल, अदिक यार प्रतिष्ठा राजा माळोद चाहासतान, आऊक अव कपळा हाकसुसकु आगुल, अदिक आ घ्वाळा मा सवार माळकु नगर इन चौराह दा आऊक तिर्गुसकु आगुल; अदिक आऊंद मुंद मुंद ईद प्रचार माळकु आगुल, ‘यार्द प्रतिष्ठा राजा माळोद चाहासतान, आऊन सांगुळ हिंग अच माळकु आदीत.’ ”

\VS{10}राजा हामान से अंदुन, “फुर्ती माळकु तान अनोद अनुसार आ कपळा अदिक आ घ्वाळा अक हुळकु, आ यहूदी मोर्दकै से जो राजभवन इन फाटक दा कुरतोगतान, हांग अच माळ. ह्यांग नी अंद अदुर्दा येनु भी कमी आगबाळुल.”

\VS{11}आग हामान आ कपळा, अदिक आ घ्वाळा अक हुळकु, मोर्दकै अक हाकसुसदुन, अदिक आऊक घ्वाळा मा येर्सकु, नगर इन चौराह दा ई प्रकार कारूतेला तिर्गुसदुन, “यार्द प्रतिष्ठा राजा माळोद चाहासतान आऊन सांगुळ हिंग अच माळकु आदीत.”

\VS{12}आग मोर्दकै रा राजभवन इन फाटक दा वापस होटोदुन लेकीन हामान शोक माळतेला अदिक ताल्ला मुचकु राटनेरी तान मान्नी होदुन.

\VS{13}हामान तान हिंग्स जेरेश अदिक तान सप्पा संगीगोळ से सप्पा येनारा जो आऊन मा बितुसीत वर्णन माळदुन. आग आऊन बुद्धिमान संगीगोळ अदिक आऊन हिंग्स जेरेश आऊन से अंदुर, “मोर्दकै यारी नी नीचा तोरसोद चाहसत्या, अगर आव यहूदीगोळ्द वंश दाकळोव आन, रा नी आऊन मा प्रबल आगतीदील आऊन से पुरा रिती देल निचा अच तोर्सकु आद्या.”


\par }{\SH हामान उन मृत्यु
\par }
{\PP \VS{14}आंदुर आऊन सांगुळ मात अच माळतेला ईरोर कि राजा अन्द किन्नर बंदकु हामान उक एस्तेर इन माळ्द भोज दा फुर्ती देल कारूकु ओतुर.




\par }\Chap{7}{\PP \VerseOne{1}अत: राजा अदिक हामान एस्तेर रानी इन भोज दा होट बंदुर.

\VS{2}राजा दुसरा दिशी आळी दाकळोद शयद कुडुत कुडुत एस्तेर से मात केळदुन, “हे एस्तेर रानी! नीन येन निवेदन आद? अद पुरा माळकु आदीत. नी येन बेळत्या? बेळ, अदिक आरधा राज्य ताका नीन इक कोटकु आदीत.”

\VS{3}एस्तेर रानी उत्तर कोट्टुर, “हे राजा! अगर नी नान मा प्रसन्न आय, अदिक राजा अक ईद स्वीकार आद, रा नान निवेदन देल नानी, अदिक नान बेळदुर देल नान लॉकुर इक प्राणदान सिकुल.

\VS{4}यतिकी ना अदिक नान जाती इन लॉकुर मारकु आग्यार, अदिक नाव सप्पा घात अदिक नष्ट माळकु आगावाळेर आयेव. अगर नाव केवल दास-दासी आगोर साटी मारकु आदेव, रा ना सुंगा ईरायदीन; चाहे आ दशा दा आ विरोधी राजा अन्द नुकसान तुम सकालुन.”

\VS{5}आग राजा क्षयर्ष एस्तेर रानी से केळदुन, “आव याव हुन, अदिक येल आन, जो हिंग माळोद निश्चय माळदुन?”

\VS{6}एस्तेर उत्तर कोट्टुर, “आ विरोधी अदिक दुश्मन ईवा दुष्ट हामान हुन!” आग हामान राजा-रानी इन मुंद अंजेदुन.

\VS{7}राजा सिट्ट देल तुमकु, आळी दाकळोद शयद कुडुतेला येदकु, राजभवन इन बगीचा दा होट्ट बुट्टुन; अदिक हामान ईद नोळकु कि राजा नान हानि ठान्स कोंडीदान, एस्तेर रानी से प्राणदान बेळ्ली नीदरेदुन.

\VS{8}याग राजा राजभवन इन बेली टु आळी दाकळोद शयद कुडोद जागा दा वापस बंदुन आग येन नोळदुन कि हामान अदा चौकी मा यदुर मा एस्तेर कुर्तकु आर बांगेत्यान; अदिक राजा अंदुन, “येन ईद मान्ना दा अच नान मुंद अच रानी से बरबस माळोद चाहासतान?” राजा अन्द बाँय देल ईद वचन होटकु उच ईरोद, कि सेवकगोळ हामान उन बाँय झाक्स बुट्टुर.

\VS{9}आग राजा अन्द मुंद उपस्थित ईरावाळेर किन्नरगोळ दा टु हर्बोना हेसुर इन ऊंद मंळसा राजा से अंदुन, “हामान उन अल पचास कय ऊँचा फाँसी इन ऊंद खम्भा नीदुरकु आद, जो आव मोर्दकै अन्द साटी माळसुस्यान, जो राजा अन्द हित इन मात माळीदुन.” राजा अंदुन, “आऊक अदुर्द मा लटकुस बुळी.”

\VS{10}आग हामान अदा खम्भा मा जो आव मोर्दकै अन्द साटी तयार माळसुसीदुन, लटकुस बुट्टुर. इदुर मा राजा अन्द सिट्ट ठण्डा बिदोत.




\par }\Chap{8}{\SH यहूदीगोळ इक तान रक्षा अन्द अधिकार सिकोद
\par }
{\PP \VerseOne{1}अदा दिशी राजा क्षयर्ष यहूदीगोळ्द विरोधी हामान उन मान्न मकान एस्तेर रानी इक कोट्ट बुट्टुन. मोर्दकै राजा अन्द मुंद बंदुन, यतिकी एस्तेर राजा अक हेळीदुर, कि आऊन से आकिन येन नाता ईरोद.

\VS{2}आग राजा तान अद ऊँगरा जो आव हामान से ताकोम कोंडीदुन, ईळुकु मोर्दकै अक कोट्ट बुटुन. एस्तेर मोर्दकै अक हामान उन मान्न मकान मा अधिकारी नियुक्त माळ बुट्टुन.

\VS{3}बाक एस्तेर दुसरा गन राजा से अंदुर; अदिक आऊन काल मा बिदकु, कण्ण इन नीर वाहुस वाहुसकु आऊन से गिळगिळास्कु विनती माळदुर कि अगागी वंश इनव हामान उन बुराई अदिक यहूदीगोळ्द नुकसान इन आऊन युक्ति रद्द माळकु आगुल.

\VS{4}आग राजा एस्तेर उन दी व्हान्ना अन्द राजदण्ड वाळुसदुन.

\VS{5}आग एस्तेर येदकु राजा अन्द मुंद नीदुरदुर; अदिक अनली कुरतुर, “अगर राजा अक स्वीकार इरूल अदिक आव नान से प्रसन्न आन अदिक ईद मात आऊक वळ्लीद जानस्कु बिळतद, अदिक ना भी आऊक वळ्लीद हत्तेतीन, रा जो चिट्टीगोळ हम्मदाता अगागी इन पार हामान राजा अन्द सप्पा प्रान्तगोळ्द यहूदीगोळ इक नष्ट माळोद योजना माळकु लिखसीदुर, आ चिट्टीगोळी रद्द माळोर साटी लिख्‍सकु आगुल.

\VS{6}यतिकी ना तान कुल इन लॉकुर मा बिळावाळा आ विपत्ती इक या रीती देल नोळ सकाईन? ना तान वार्टुर्द विनाश इक ह्यांग नोळ सकाईन?”

\VS{7}आग राजा क्षयर्ष एस्तेर रानी से अदिक मोर्दकै यहूदी से अंदुन, “ना हामान उन मान्ना मार रा एस्तेर उक कोट्ट बुट्टीन, अदिक आव फाँसी इन खम्भा मा लटकुसकु आग्यान, इदुरसाटी कि आव यहूदीगोळी कोन्नोद कोशिश माळीदुन.

\VS{8}अत: नीव तान समझ इन अनुसार राजा अन्द हेसुर देल यहूदीगोळ हेसुर मा लिख्सी, अदिक राजा अन्द ऊँगरा अन्द छाप भी हच्ची; यतिकी जो चिट्टी राजा अन्द हेसुर देल लिख्‍सकु आगुल, अदिक अदुर मा आऊन ऊँगरा अन्द छाप हचकु आगुल, अदरी यारू रद्द माळ सकालुर.”

\VS{9}अदा समय मतलब सीवान हेसुर इन तिसरा तिंगुळ इन तेईसवा दिन इक राजा अन्द लेखक कारूकु आदुर, अदिक या या मात इन आग्या मोर्दकै आंदरी कोटीदुन अदरी यहूदीगोळ इक अदिक अधिपतिगोळ इक अदिक भारत टु हुळकु कूश द्याश ताका, जो ऊंद सौ सत्ताईस प्रान्त आव, आ सप्पा अन्द अधिपतिगोळ अदिक हाकिमगोळ्द ऊंद ऊंद प्रान्त इन अक्षरगोळ दा अदिक ऊंद ऊंद द्याश इन लॉकुर्द भाषा दा, अदिक यहूदीगोळ इक आंदुर्द अक्षरगोळ्द अदिक भाषा दा लिख्‍सकु आत.

\VS{10}मोर्दकै राजा क्षयर्ष उन हेसुर देल चिट्टीगोळ लिख्सकु, अदिक अऊर मा राजा अन्द ऊँगरा अन्द छाप हचकु, तेज नळावाळेर सरकारी घ्वाळागोळ अदिक खच्चरगोळ मा सवारी माळावाळेर कय दा कळु बुट्टुन.

\VS{11}ई चिट्टीगोळ दा सप्पा नगरगोळ्द यहूदीगोळ इक राजा अन्द दी टु इजाजत कोटकु आत, कि आंदुर जमा आगुल अदिक तान तान जीव ऊळसोर साटी तयार आगकु, या जाती या प्रान्त इन लॉकुर अन्याय माळकु आंदरी या आंदुर आर्तेर अदिक बाल-बच्यागोळ इक दुख कोळोद चाहस्यान, आंदरी घात अदिक नष्ट माळुल, अदिक आंदुर धन दौलत लुट्‍स कोमुल.

\VS{12}अदिक ईद राजा क्षयर्ष इन सप्पा प्रान्तगोळ दा ऊंद अच दिन दा माळकु आगुल, मतलब अदार हेसुर इन हन्नेळवा तिंगुळ इन तेरवा दिन इक.

\VS{13}ई आग्या अन्द लेख इन नकलगोळ, पुरा प्रान्तगोळ दा सप्पा द्याशगोळ लॉकुर्द हात्ती तेरूकु कळुकु आत; ताकी यहूदी आ दिशी तान दुश्मनगोळ से बदला ताकोमली तयार ईरूल.

\VS{14}अत: सवारी माळावाळेर वेग देल नळसावाळेर सरकारी घ्वाळागोळ मा सवार आगकु, राजा अन्द आग्या देल फुर्ती माळकु जल्दी होटोदुर, अदिक ईद आग्या शूशन गढ़ दा कोटकु आगीत.

\VS{15}आग मोर्दकै निळा रंग अदिक बिळीद रंग इन राजकीय कपळा हाक्कु अदिक ताल्ला मा व्हान्ना अन्द धोळ मुकुट हुळकु, अदिक मलमल इन अदिक जांभळा रंग इन चादर होदुकु राजा अन्द मुंद टु होट्टुन, अदिक शूशन नगर इन लॉकुर आनन्द देल आऊन जयजयकार माळली कुरतुर.

\VS{16}यहूदीगोळ इक आनन्द अदिक हर्ष आत अदिक आंदुर्द धोळ प्रतिष्ठा आत.

\VS{17}अदिक या या प्रान्त, अदिक या या नगर दा, येल्यारा राजा अन्द आग्या अदिक नियम पोहचुसदव, अल अल यहूदीगोळ इक आनन्द अदिक हर्ष आत, अदिक आंदुर भोज माळकु आ दिन इक खुशी इन दिन मान्सदुर. अदिक आ द्याश इन लॉकुर दा टु हापाळ लॉकुर यहूदी बनसेदुर, यतिकी आंदुर मन दा यहूदीगोळ्द अंज्क सम्सकु ईरोद.




\par }\Chap{9}{\SH यहूदीगोळ्द तान दुश्मनगोळी नाश माळोद
\par }
{\PP \VerseOne{1}अदार हेसुर इन हन्नेळवा तिंगुळ इन तेरवा दिन इक, या दिशी राजा अन्द आग्या अदिक नियम पुरा आगली ईरव, अदिक यहूदीगोळ्द दुश्मन आंदुर मा प्रबल आगोद आशा ईटतोगोर, लेकीन इदुर विपरीत यहूदी तान दुश्मनगोळ मा प्रबल आदुर;

\VS{2}आ दिशी यहूदी लॉकुर राजा क्षयर्ष इन सप्पा प्रान्तगोळ दा तान तान नगर दा जमा आदुर, कि जो आंदुर नुकसान माळोद यत्न माळुल, आंदुर मा कय नळसुल. याऊ आंदुर सामना माळ सकीदील, यतिकी आंदुर अंज्क द्याश द्याश इन सप्पा लॉकुर्द मन दा समुस्कु ईरोद.

\VS{3}उल्टा प्रान्तगोळ सप्पा हाकिमगोळ अदिक अधिपतिगोळ अदिक प्रधानगोळ अदिक राजा अन्द क्याल्सा माळावाळेर यहूदीगोळ्द मदत माळदुर, यतिकी आंदुर मन दा मोर्दकै अन्द अंज्क समुस्कु ईरोद.

\VS{4}मोर्दकै रा राजा अन्द अल हापाळ प्रतिष्ठित ईरोन, अदिक कीर्ति सप्पा प्रान्तगोळ दा फैलुसेत; उल्टा आ गंळ्स मोर्दकै अन्द महिमा वाळुस्तेला होटोत.

\VS{5}अत: यहूदीगोळ तान सप्पा दुश्मनगोळ इक तलवार देल कोंदकु अदिक घात माळकु नष्ट माळ बुट्टुर, अदिक तान दुश्मनगोळ से तान इच्छा अन्द अनुसार बर्ताव माळदुर.

\VS{6}शूशन गढ़ दा यहूदीगोळ अईद सौ मंळसागोळ इक घात माळकु नष्ट माळदुर.

\VS{7}आंदुर पर्शन्दाता, दल्पोन, अस्पाता,

\VS{8}पोराता, अदल्या, अरीदाता,

\VS{9}पर्मशता, अरीसै, अरीदे अदिक वैजाता,

\VS{10}मतलब हम्मदाता अन पार यहूदीगोळ विरोधी हामान उन हत्त पारगोळ इक भी घात माळदुर; लेकीन आंदुर धन इक लुटसीदील.

\VS{11}अदा दिशी शूशन गढ़ दा घात माळकु आत आंदुर गिनती राजा अक केळ्सकु आत.

\VS{12}आग राजा एस्तेर रानी से अंदुन, “यहूदीगोळ शूशन गढ़ दा अच अईद सौ मंळसागोळ अदिक हामान उन हत्त पारगोळ इक भी घात माळकु नष्ट माळदुर; बाक राज्य अन्द अन्य प्रान्तगोळ दा आंदुर येन मालुम येन येन माळीदार! ईग इदुर से येक्‍कुल नीन निवेदन येन आद? अद भी पुरा माळकु आदीत. नी येन बेळत्या? अद भी नीन इक कोटकु आदीत.”

\VS{13}एस्तेर अंदुर, “अगर राजा अक स्वीकार ईरूल रा शूशन इन यहूदीगोळ इक ईंद इन घाई नाळ भी माळोद आग्या कोटकु आगुल, अदिक हामान उन हत्तु पारगोळ फाँसी इन खम्भागोळ मा लटकुसकु आगुल.”

\VS{14}राजा अंदुन, “हिंग अच माळकु आगुल;” ईद आग्या शूशन दा कोटकु आत, अदिक हामान उन हत्तु पारगोळ इक लटकुसकु आत.

\VS{15}शूशन इन यहूदीगोळ अदार तिंगुळ इन चौदहवा दिन इक भी जमा आगकु शूशन दा मुर सौ गंळ्सुर्द घात माळदुर, लेकीन घन इक लुटसीदील.

\VS{16}राज्य इन अन्य प्रान्तगोळ यहूदी जमा आगकु तान तान जीव ऊळसोर साटी नीदुरदुर, अदिक तान दुश्मनगोळ दा टु पचहत्तर हजार मंळसागोळ इक घात माळकु तान दुश्मनगोळ से आराम सिक्त; लेकीन धन लुटसीदील.

\VS{17}ईद क्याल्सा अदार तिंगुळ इन तेरवा दिन इक माळकु आत, अदिक चौदहवा दिन इक आंदुर आराम माळकु भोज माळदुर अदिक आनन्द इन दिन ठहरूसदुर.

\VS{18}लेकीन शूशन नगर इन यहूदी अदार तिंगुळ इन तेरवा दिन इक, अदिक अदा तिंगुळ इक चौदहवा दिन इक जमा आदुर, अदिक अदा तिंगुळ इन पंदरावा दिशी आंदुर आराम माळकु भोज इन अदिक आनन्द इन दिन ठहरूसदुर.

\VS{19}ई कारण देहाती यहूदी जो बिना नगर इन दिवाल इन ऊरगोळ दा ईरतार, आंदुर अदार तिंगुळ इन चौदहवा दिन इक आनन्द अदिक भोज अदिक खुशी अदिक आपस दा भोजन सामग्री कळोद दिन नियुक्त माळकु मान्सतार.


\par }{\SH पूरीम हाब्‍ब अन्द स्थापना
\par }
{\PP \VS{20}ई मातगोळ्द वृतांत लिख्‍सकु, मोर्दकै अन्द राजा क्षयर्ष अन्द सप्पा प्रांतगोळ्द दा, येन हात्ती येन दूर ईरावाळेर पुरा यहूदीगोळ्द हात्ती चिट्टीगोळ कळुदुन,

\VS{21}अदिक ईद आग्या कोट्टुन, कि अदार तिंगुळ इन चौदहवा अदिक अदा तिंगुळ इन पंदरावा दिशी हर वर्ष मानसुल.

\VS{22}इऊर दा यहूदीगोळ तान दुश्मनगोळ से आराम सिक्त, अदिक ईद तिंगुळ यदुर देल इदुर दा शोक आनन्द देल, अदिक विलाप खुशी से देल बदलुस्त; मानसुल अदिक आंदरी सामुहिक भोज अदिक आनन्द अदिक आबुर दाबुर हात्ती भोजन सामग्री कळुली अदिक गरीबगोळी दान कोळोद दिन मानसुल.

\VS{23}अत: यहूदीगोळ जसा शुरू माळीदुर, अदिक जसा मोर्दकै आंदरी लिख्‍सकु

\VS{24}यतिकी हम्मदाता अगागी इन पार हामान जो सप्पा यहूदीगोळव विरोधी ईरोन, आव यहूदीगोळ्द नाश माळोद योजना माळदुन, अदिक आंदरी मिटुस्ली अदिक नष्ट माळोर साटी “पूर” मतलब चिट्टी हाकदुन.

\VS{25}लेकीन याग राजा ईद जान्स कोंडुन, आग आव आग्या कोट्टुन अदिक लिखसुसदुन कि जो दुष्ट योजना हामान यहूदीगोळ्द विरूद्ध माळीदुन अद आऊंदा ताल्ला मा पलटुस्कु बरूल, आग आव अदिक आऊन पारगोळ फाँसी इन खंभा मा लटकुसकु आदुर.

\VS{26}ई कारण आ दिनगोळ हेसुर पूर शब्द टु पूरीम ईटकु आत. ई चिट्टी इन सप्पा मातगोळ कारण, अदिक जो येनारा आंदुर ई बारा दा नोळदुर अदिक जो येनारा आंदुर मा बितुस्त, अदुर कारण भी

\VS{27}यहूदीगोळ तान तान साटी अदिक तान औलाद इन साटी, अदिक आ सप्पा मुंदुर साटी भी जो आंदुर दा मिलुसेगीदुर ईद अटल प्रण माळदुर, कि आ लेख इन अनुसार हर वर्ष आऊन ठहरूस्त समय दा आंदुर ईव येढ्ढ दिन मानसुल;

\VS{28}अदिक पीढ़ी पीढ़ी, कुल कुल, प्रान्त प्रान्त, नगर नगर दा ईव दिन याद माळकु अदिक मान्सकु आदव, अदिक पूरीम हेसुर इन दिशी यहूदीगोळ दा यागलु मिटुसतीदील अदिक अऊर याद आंदुर वंश दा मिक्‍कु ईत्तीत.

\VS{29}बाक अबीहैल उन पोर एस्तेर रानी, अदिक मोर्दकै यहूदी पूरीम इन बारा दा ईद दूसरी चिट्टी धोळ अधिकार इन सांगुळ लिख्सदुर.

\VS{30}इदुर नकलगोळ मोर्दकै क्षयर्ष इन राज्य इन ऊंद सौ सत्ताईस प्रान्तगोळ्द सप्पा यहूदीगोळ्द हात्ती शांती कोळावाळेर्द अदिक खरा मातगोळ सांगुळ ई उम्मीद देल कळुदुर,

\VS{31}कि पूरीम इन आ दिनगोळ विशेष ठहरूस्कु समयगोळ दा मोर्दकै यहूदी अदिक एस्तेर इन रानी इन आग्या अन्द अनुसार, अदिक जो यहूदीगोळ तान अदिक तान औलाद इन साटी ठान्स कोंडीदुर, अदुर अनुसार उपवास अदिक विलाप माळकु आगुल.

\VS{32}पूरीम इन बारा दा ईद नियम एस्तेर उन आग्या से भी स्थिर माळकु आत, अदिक अदुर चर्चा किताब दा लिख्‍सकु आत.




\par }\Chap{10}{\SH राजा क्षयर्ष अदिक मोर्दकै अन्द महानता
\par }
{\PP \VerseOne{1}राजा क्षयर्ष द्याश अदिक समुद्र अन्द टापू येढ्ढु मा कर हचदुर.

\VS{2}आऊन महानता अदिक पराक्रम इन क्याल्सागोळ, अदिक मोर्दकै अन्द आ बड़ाई इन पुरा ब्योरा, जो राजा आऊन माळीदुन, येन आव मादै अदिक फारस इन राजागोळ्द इतिहास इन किताब दा लिख्‍सकु हैलेच?

\VS{3}यहूदी मोर्दकै, क्षयर्ष राजा अन्द अच ल्‍यालमा ईरोन, अदिक यहूदीगोळ्द नजर दा धोळ ईरोन, अदिक आऊन सप्पा वार्टुर आऊन से खुश ईरोर, यतिकी आव तान लॉकुर्द भलाई इन खोज दा ईरतोगोन अदिक तान सप्पा लॉकुर से शांती इन मातगोळ अनतोगोन.

\par }