\NormalFont\ShortTitle{सभोपदेशक}

{\MTB सभोपदेशक

\par }{\MT सभोपदेशक

\par }{\IMT परिचय

\par }{\IP सभोपदेशक ऊंद हींग किताब आद जो जीवन इन साटी ग्यान कल्सतद. किताब इन साटी हिब्रू शीर्षक इन मतलब आद “अद जो लॉकुरी जमा माळतद.” हापाळ सा विद्वानगोळ मान्सतार कि राजा सुलैमान सभोपदेशक किताब इन लेखक ईरोन, लेखक दुसरा लॉकुर ईदुर देल सहमत हैलेच. अगर ईव सुलैमान ईरोन याव किताब लिख्सीदुन, रा ईद लगभग 970-931 ई. स. पयले लिख्सकु आगीत, जो कि आ समय इन मात हुन याग आव जित्ता ईरोन. दुसरा विद्वानगोळ मान्सतार कि ईदरी यावारा दुसरा लिखस्यान, यतिकी हापाळ घन राजा अन बजाय सेवक उन भाषा अन उपयोग माळकु आग्याद.
सभोपदेशक 5:8-9 आ विद्वानगोळ मान्सतार कि सभोपदेशक इन किताब सुलैमान उन समय टु हापाळ बाद्दा लिख्सकु आगीत, शायद 400 अदिक 200 ई. स. पयले अन न्याड्या

\par }{\IP सभोपदेशक इन किताब ईद अनकु सुरू माळतार कि सप्पा येनारा ऊंद श्वास इन घाई आद जो जल्दी गायब आगेतद.
1:2 इदुर मतलब आद कि नाम्द जीवन अदिक नाम्द क्याल्सा अस्थायी आद अदिक इदरी समसोद मुश्किल आद. इदुर हापाळ येनारा थ्वाळासा समय इन बाद्दा मार्तकु आदीत. इदुर हापाळ येनारा नाम नियंत्रण इन व्हार्या आद. जीवन ह्यांग आद हांगा स्वीकार माळोद अदिक जो नीम हात्ती आद अदुर दा खुश ईरोद वळ्लीद आद.
9:9 जीवन इन सप्पा परेशानीगोळ अदिक खुशीगोळ मा विचार माळतेला, किताब इन सारांश परमेश्वर उन अंज्क मानसोद अदिक आऊन आग्यागोळ्द पालन माळोद आद.
12:13 ईदा सबसे महत्त्वपुर्ण मात आद.

\par }{\IOT रूपरेखा

\par }{\IO किताब इन लेखक अदिक अदुर येनारा जीवन इन अनुभवगोळ्द परिचय कोटकु आग्याद.
{\IOR{1:1-11}}

\par }{\IO जीवन इन मतलब मा चर्चा माळकु आग्याद.
{\IOR{1:12–6:9}}

\par }{\IO शिक्षक उन सलाह कोटकु आग्याद.
{\IOR{6:10–12:8}}

\par }{\IO किताब इक ईद अनकु समाप्त माळकु आग्याद कि जीवन इन सप्पा उद्देश परमेश्वर उन अंज्क मानसोद अदिक आऊन आग्यागोळ्द पालन माळोद आद.
{\IOR{12:9-14}}



\par }\ChapOne{1}{\SH जीवन बेकार आद
\par }
{\PP \VerseOne{1}यरूशलेम इन राजा, दाऊद उन पार सभा-उपदेशक उन प्रवचन.

\VS{2}उपदेशक ईद अनतान: सप्पा बेकार आद, सप्पा बेकार आद; सप्पा येनारा बेकार आद!

\VS{3}जो मेहनत मंळसा ई धरती मा माळतान, आऊक अदुर देल येन प्राप्त आगतद?

\VS{4}ऊंद पीढ़ी होगतद, अदिक दुसरा पीढ़ी बरतद, लेकीन पृथ्वी हांग च्या हांगा सदा ईरतद.

\VS{5}सूर्य होळतद, अद मुळ्कतद, अदिक अद जल्दी से आ जागा अक वापस होगतद यल टु अद होळतद.

\VS{6}हवा दक्षिण दिशा इन दी वाहुस्तद, अदिक तिर्गकु उत्तर दा होट बरतद, अदिक हिंग अद हमेशा तान जागा दा चक्कर हचतद, हवा तान जागा अन परिक्रमा माळतद.

\VS{7}सप्पा गांगागोळ समुद्र दा मिलुसताव, लेकीन समुद्र यागलु तुमाल्द. गांगागोळ तान उगम जागा टु मात्त वाहुसताव.

\VS{8}सप्पा मातगोळ थकुसावाळा आव, मंळसा अऊर्द वर्णन माळ सकालुन. कण्णगोळ नोळकु भी तृप्त आगालव, अदिक किवगोळ केळकु भी संतुष्ट आगालव.

\VS{9}जो मात आगेग्याद अद मात आदीत; जो बनसेग्याद अद मात बनसीत; ई धरती मा\FTNT{*}{{\FR 1:9 }{\FR{1:9
}}{\FQ{धरती मा
}}{\FT{सूर्य अन ल्यालमा}}} येनु भी व्हाशोद हैलेच.

\VS{10}येन पृथ्वी मा हिंग येनारा आद, अदुर बारा दा ईद अनकु आग सकुल, “नोळी, ईद व्हाशोद मात आद?” लेकीन अद नाम से हापाळ पयला टु आगतेला बरेत्याद.

\VS{11}हाळोद समय मातगोळ्द येनु याद ईतीदील, अदिक आगावाळा मातगोळ्द भी याद आंदुर बाद्दा बराबाळेर इक ईरतीदील.


\par }{\SH बुद्धि बेकार आद
\par }
{\PP \VS{12}ना सभोपदेशक\FTNT{†}{{\FR 1:12 }{\FR{1:12
}}{\FQ{सभोपदेशक
}}{\FT{सभा दा उपदेश कोळावाळा}}}, इस्त्राएल द्याश इन राजा ईरीन अदिक यरूशलेम नगर दा शासन माळीन.

\VS{13}ई धरती मा जो आगतद, बुद्धि देल अदुर्द खोजबीन माळली अदिक अदुर्द भेद समझुसोर साटी ना तान मन हचदीन. ईद ऊंद दुख इन क्याल्सा हुन, यारी परमेश्वर मंळसागोळ इक ईदा क्याल्सा दा व्यस्त ईरोर साटी सौपस्यान.

\VS{14}जो येनारा सूर्य अन ल्यालमा धरती मा आगतद, अद सप्पा ना नोळदीन. नानी अनुभव आत कि ईद सप्पा बेकार आद ईद मान्सी हवा अक हुडोद आद.

\VS{15}जो बदमाश आन, आव सरका आग सकालुन, अदिक जो हई हैलेच, आव आळुकु आग सकालुन.

\VS{16}ना तान दिल से अंदीन, “नोळ, नी हापाळ ग्यान हासील माळकोंड, ईट कि नीन ग्यान आ सप्पा से वाळुसेग्याद, जो नीन से पयले यरूशलेम दा आगीदुर. नीन इक हापाळ बुद्धि अदिक ग्यान इन अनुभव आगेग्याद.”

\VS{17}अत: ना तान मन ईद जानसुर दा हचदीन कि बुद्धि येन हुन, पागलपन अदिक मूर्खता येन हुन. आग नान इक मालुम आत कि ईद भी हवा अक हुडोद हुन.

\VS{18}यतिकी येक्‍कुल बुद्धि येक्कुल दुख इन जननी आद. ग्यान वाळुसावाळा तान दुखगोळी भी वाळुसतान.




\par }\Chap{2}{\PP \VerseOne{1}ना तान दिल दा अंदीन, “नळ, ईग ना नीनी आनंद इन द्वारा जाचाईन, कि आनंद येन आद, लेकीन ना ईद भी नोळदीन कि ईद भी बेकार आद.”

\VS{2}नान इक हासी-खुशी इन बारा दा अनोद बित्त, “ईद पागलपन आद,” अदिक आनंद इन बारा दा “ईद येन क्याल्सा अन्द आद?”

\VS{3}ना मन दा सोचदीन कि याता प्रकार देल नान बुद्धि बन्सकु ईरूल अदिक ना तान जीव इक अंगुर इन रास्सा कुडोर से याता प्रकार बहलुसाईन अदिक ह्यांग मुर्खता अक हुडुकु ईराईन, यागासताका मालुम माळ कोमालीन कि अद वळ्लीद क्याल्सा यातोद हुन यदरी मंळसा तान जीवन तीम माळतेला ईरूल.

\VS{4}ना धोळ-धोळ क्याल्सा माळदीन. ना तान साटी महल माळदीन अदिक अंगुर इन बेली हचदीन.

\VS{5}ना तान साटी बगीचा अन्द बेली हचदीन अदिक ई बेलीगोळ दा हर प्रकार इन कायगोळ्द मार्र हचदीन.

\VS{6}ना तान साटी क्यार्रागोळ अगुळदीन, यलीद नीर देल आळी दाकळव मार्रगोळ इक नीर कोटकु आगोद.

\VS{7}ना दास-दासीगोळी कोंडीन. नान हात्ती आ गुलामगोळ भी ईरोर, यार्द जनम नान दा महल दा आगीत. नान हाती गोसी-वस्तागोळ्द ईट रेवड़ अदिक म्यांडा-मर्रगोळ्द ईट झुंड ईरव याट कि यरूशलेम दा यातोदु स्वामी अन हाती ईला ईरव.

\VS{8}इदुर अलावा ना राजागोळ्द अदिक प्रदेश इन व्हान्ना, बेळ्ली अदिक धन भी तान हात्ती जमा माळकु ईटीदीन. नान दरबार दा हापाळ गायिकागोळ अदिक गायक ईरोर. नान हात्ती गंळ्सुर दिल बहलुसावाळेर हापाळ रखेल आर्तेर भी ईरोर.

\VS{9}ई प्रकार ना तान से पयले नोर सप्पा यरूशलेम इन ईरावाळेर से येक्कुल महान अदिक धनवान आगेदीन; तरी भी नान बुद्धि नान सांगुळ बिट्टीदिल.

\VS{10}या वस्तुगोळी नोळोद नान इच्छा आत, ना अवरी भरपुर नजर देल नोळदीन. ना यातोदु प्रकार इन आनंद देल तान ह्दय वंचित ईटीदिल, यतिकी नान ह्दय नान मेहनत इन सप्पा क्याल्सागोळ दा आनन्द ताकोमोद अदिक ईदा आनन्द नान सप्पा मेहनतगोळ्द ईनाम ईरोद.

\VS{11}आग ना तान क्याल्सागोळ मा विचार माळदीन, ना आ मेहनत मा भी सोचदीन जो ना आ क्याल्सागोळ मा माळीदिन. नान इक अनुभव आत कि ईव सप्पा बेकार आव, ईद मान्सी हवा अक हुडोद आद. ई धरती मा मंळसा अन्द क्याल्सा अदिक मेहनत देल येनु लाभ हैलेच.

\VS{12}ईग ना बुद्धि, पागलपन अदिक मुर्खता मा विचार माळली कुरतीन, यतिकी उत्तराधिकारी जो राजा अन्द हिंद बंदान, आव येन माळ सकतान? सिर्फ अदा, जो आगतेला बरेत्याद?

\VS{13}ना नोळदीन कि जसा अंधकार देल प्रकाश श्रेष्ठ आद हांग अच बुद्धि मूर्खता देल श्रेष्ठ आद.

\VS{14}बुद्धिमान मंळसा अन्द ताल्ला दा आऊन कण्णगोळ ईरताव, अदिक आव नोळकु नळुतान, लेकीन मूर्ख मंळसा अंधकार दा टटुलस्तान. तौभी नान इक ईद अनुभव आत कि मूर्ख अदिक बुद्धिमान येढ्ढु मुंदुर दशा ऊंद घाई आगतद .

\VS{15}ना तान दिल दा अंदीन, “जो दशा मूर्ख अन्द आगतद, अदा नांद भी आदीत. बाक ना ईट बुद्धिमान यती आदीन?” अत: ना तान दिल दा अंदीन, “मूर्ख आगोद, अथवा बुद्धिमान आगोद भी बेकार आद.”

\VS{16}यतिकी ह्यांग मूर्ख अन स्मृति स्थायी ईराल्द हांग अच बुद्धिमान उन भी स्मृति स्थायी ईराल्द. थ्वाळासा अच दिनगोळ दा लॉकुर सप्पा मार्तोगतार. ह्‍यांग मूर्ख सायतान हांग अच बुद्धिमान भी.

\VS{17}नान इन जीवन देल घृणा आगेत, यतिकी धरती मा माळ्द सप्पा क्याल्सा नान इक बुरा हतली कुरतव. ईव सप्पा बेकार आव, ईद मान्सी हवा हुडोद आद.

\VS{18}ना नोळदीन कि नान इक तान मेहनत इन फल आ उत्तराधिकारी इन साटी बिटकु होगोद बिद्दीत जो ना हिंद बरावाळा आन. अत: नान इक तान पुरा मेहनत देल घृणा आगेत जो ना धरती मा माळीदिन.

\VS{19}याव जानस्तान कि ना उत्तराधिकारी बुद्धिमान ईत्तान अथवा मूर्ख? तौभी धरती मा आव नान पुरा मेहनत इन फल इक भोगस्यान अदिक जो येनारा ना बुद्धि देल जमा माळदीन आव अदुर्द स्वामी आदान. अत: ईद भी बेकार आद.

\VS{20}इदुरसाटी ना धरती मा माळ्द तान पुरा मेहनत इन प्रति निराश आगेदीन. अदुर देल विमुख आगेदीन.

\VS{21}यागल्यारा हिंग भी आगतद कि मंळसा बुद्धि, ग्यान अदिक कौशल देल मेहनत माळतान लेकीन आव अदुर्द फल आ मंळसा अन्द द्वारा भोगसोर साटी बिट्ट बुळतान, जो अदुर साटी येनु भी मेहनत माळीदील. ईद भी बेकार आद अदिक हापाळ बुरा आद.

\VS{22}धरती मा मन हचकु माळ्द मेहनत देल मंळसा अक येन लाभ?

\VS{23}खरा केळी रा आऊन जीवन इन सप्पा दिन दुखगोळ देल तुमकु ईरताव, अदिक आऊन क्याल्सा सन्तोष हैलेच, उल्टा सन्ताप पैदा माळतान. ईळ्ल इक भी आऊन मन इक चैन सिकाल्द. ईद भी बेकार आद.

\VS{24}मंळसा अन्द साटी इदुर से येक्‍कुल वळ्लीद मात अदिक यातु हैलेच कि आव तिनुल-कुडुल अदिक आनन्द इन सांगुळ मेहनत माळुल. लेकीन ना नोळदीन कि ईद भी परमेश्वर उन कय देल प्राप्त आगतद.

\VS{25}यतिकी आऊन बिना याव मंळसा तिन-कुडु सकतान, अदिक आनंद माळ सकतान?

\VS{26}या मंळसा से परमेश्वर प्रसन्न आगतान आव आऊका बुद्धि, ग्यान अदिक आनन्द प्रदान माळतान. पापी मंळसा से परमेश्वर कठोर मेहनत माळसुसतान. पापी मंळसा परमेश्वर उन प्रिय मंळसा अन्द साटी धन जमा माळतान अदिक अदरी संचित माळतान. अत: ईद भी बेकार आद, ईद मान्सी हवा अक हुडोद आद.




\par }\Chap{3}{\SH सप्पा क्याल्सागोळ्द समय निश्चित आद
\par }
{\PP \VerseOne{1}हर ऊंद मात इन उपयुक्त मौका, अदिक धरती मा माळोद क्याल्सा अन्द निर्धारित समय ईरतद:

\VS{2}जन्म इन समय; अदिक सायोद भी समय, बोऊसोद समय; अदिक बोऊसकु आग्याद अदरी कित्तोद भी समय आद.

\VS{3}कोन्नोद समय, अदिक चंगा माळोद समय, ढाऊसोद समय अदिक माळोद भी समय निर्धारित आद.

\VS{4}वर्लोद समय, अदिक नेग्गोद समय, शोक मानसोद समय, अदिक कुण्णोद भी समय आद.

\VS{5}कल्लगोळ इक बगरूसोद समय, अदिक कल्लगोळ इक जमा माळोद समय, कुतक्या अक हचोद समय अदिक कुतक्या टु दुर ईरोद भी समय ईरतद.

\VS{6}ढुंढसोद समय, अदिक काळोद भी समय, ईटोद समय, अदिक भीळोद भी समय निर्धारित आद.

\VS{7}हरोद समय, अदिक अइक होलोद भी समय, सुंगा ईरोद समय, अदिक माताळोद भी समय निश्चित आद.

\VS{8}प्यार माळोद समय, अदिक घृणा माळोद भी समय, युद्ध माळोद समय, अदिक शांती माळकु ईटोद भी समय आद.

\VS{9}क्याल्सा माळावाळा अक ताक मेहनत देल येन लाभ आगतद?

\VS{10}ना नोळदीन कि परमेश्वर मंळसा जाती मा याट भारी बोझ हाक्यान.

\VS{11}आव हर ऊंद वस्तु अक आऊन साटी सही समय मा अच माळदुन, आव मंळसा अन मन दा अनन्तकाल इन एहसास इक जाग्सदुन, तरी भी मंळसा सम्स सकालुन कि परमेश्वर सुरूवात टु आखरी ताका येन माळदुन.

\VS{12}अत: नान इक ईद अनुभव आत कि मंळसा अन्द साटी इदुर से वळ्लीद अदिक यातु मात हैलेच कि आव जीवन-तीम सुख देल अदिक खुशी मान्सतेला ईरूल.

\VS{13}ईद परमेश्वर उन वरदान आद कि हर ऊंद मंळसा व्‍हाट्टतीम तिनुल-कुडुल अदिक खुशी देल मेहनत माळुल.

\VS{14}ना ईद जान्सतीन कि जो येनारा परमेश्वर माळतान, अद हमेशा बन्सकु ईत्तीत; अदुर्दा येनु जोळ्सकु आग सकाल्द अदिक येनु गोर्त माळकु आग सकाल्द. परमेश्वर ईद इदुरसाटी माळदुन ताकी मंळसा आऊन से अंजुल.

\VS{15}जो आद, अद आगेग्याद, अदिक जो आगावाळा आद, अद भी आगेग्याद. परमेश्वर आऊक ढुंढ्सतान, जो खेदाळ्सकु आग्यान.


\par }{\SH संसार दा अन्याय
\par }
{\PP \VS{16}ना सूर्य अन ल्यालमा धरती मा ईद भी नोळदीन: न्याय इन जागा मा अन्याय आगेत्याद, धार्मिकता अन जागा मा अधर्म आगेत्याद.

\VS{17}ना तान दिल दा अंदीन, “परमेश्वर हर ऊंद मात अदिक हर ऊंद क्याल्सा अन्द समय निश्चित माळकु ईट्यान; अत: आव धार्मिक मंळसा अदिक दुष्ट येढ्ढु मुंदुर्द न्याय माळ्यान.”

\VS{18}ना मंळसा अन्द औलाद इन बारा दा ईद सोचदीन : परमेश्वर आंदरी ईद सच्चाई कलसोर साटी परखुसेत्यान कि आंदुर जनावर उन अलावा येनु हैलेच.

\VS{19}मंळसा अदिक पशु ऊंद अच दशा अक प्राप्त आगतार. ह्यांग पशु सायतद हांग अच मंळसा भी. अऊर सप्पा मुंदुर दा ऊंद अच घाई जीव आद. मंळसा पशु से श्रेष्ट हैलेच. अत: सप्पा व्यर्थ आद.

\VS{20}सप्पा आखरी दा ऊंद अच जागा दा होगतार. सप्पा मुण्ण देल बनस्कु आर, अदिक मुण्ण दा अच मिलुसेदार.

\VS{21}याव अन सकतान कि मंळसा अन्द जीव म्याकुच होगतद अदिक जनावर इन जीव ल्यालमा दी होगकु मुण्ण दा मिलुसेगतद?

\VS{22}अत: नानी मालुम आत कि मंळसा अन्द साटी इदुर से येक्‍कुल वळ्लीद मात अदिक यातोदु हैलेच कि आव खुशी देल तान क्याल्सा माळुल, यतिकी क्याल्सा माळोद अच आऊन नियति आद. याव मंळसा यातोवारा मंळसा अन्द सायोद बाद्दा आऊक वापस तंदकु भविष्य अन्द मातगोळ तोर्स सकतान?




\par }\Chap{4}{\PP \VerseOne{1}आग ना मात विचार माळदीन कि धरती मा याट अत्याचार आगतद, यार मा अत्याचार आगतद, आंदुर तान कण्ण इन नीर वाहुसतार, लेकीन आंदुर कण्ण इन नीर सिटावाळा याऊ ईरालुन. अत्याचार माळावाळेर हाती ताकत ईरोद, लेकीन कण्ण इन नीर वाहुसावाळेर हाती आंदरी दिलासा कोळावाळा भी ईला ईरोन.

\VS{2}अदिक ना घोषणा माळदीन कि जो पयले अच सोतोग्यार आंदुर ईग भी जित्ता आर, अदिक जित्तागोळ से येक्कुल खुश आर.

\VS{3}लेकीन सोतकु अदिक जीत्ता मंळसागोळ से धोड्डेव आन आव मंळसा याऊन जनम आगीदील, याव सूर्य अन ल्यालमा धरती मा माळकु आदव दुष्कर्मगोळी नोळीदील.

\VS{4}बाक ना नोळदीन कि सप्पा मेहनत अदिक सफल क्याल्सागोळी तान मान्ना हातळोर प्रति शत्रु-भावना देल माळकु आगतद. अत: ईद भी व्यर्थ आद, ईद मान्सी हवा अक हुडोद आद.

\VS{5}मूर्ख कय मा कय मंळ्सकु कुर्तकु ईरतान, आव मान्सी तान तान इक अच बरबाद माळतान.

\VS{6}ठ्वामा तीम मन इन चैन येढ्ढ ठ्वामा मेहनत देल श्रेष्ठ आद, जो मान्सी हवा अक हुडोद आद.

\VS{7}ना सूर्य अन ल्यालमा धरती मा मात्त बेकार मातगोळी नोळदीन:

\VS{8}यद्यपि मंळसा आबना आन, आऊन पार हैलेच, वार्ट हैलेच, तौभी आव हमेशा कमुस्तेला होगतान, आऊन मेहनत इन येनु अन्त हैलेच. आऊन कण्णगोळ धन-सम्पत्ति देल तृप्त आगालव. आव तान तान इक यागलु केळालुन, “ना ईद मेहनत यार साटी माळेतीन, अदिक येती खुद इक सुख-चैन देल वंचित माळेतीन?” ईद भी व्यर्थ आद, अदिक ऊंद दुखद कार्य व्यापार आद.

\VS{9}ऊंद से येढ्ढ वळ्लेर आगतार, यतिकी आंदरी आंदुर्द मेहनत इन वळ्लीद फल सिकतद.

\VS{10}अगर आंदुर दा टु ऊंद बिळतान रा दुसरा आऊक नेगु सकतान. दुख आऊक जो आबना आन! अगर आव बिदोदान रा आऊक यार नेगदार?

\VS{11}अगर येढ्ढु मुंदुर सांगुळ मिंग्यार रा आंदुर गरम ईत्तार. लेकीन आबना मंळसा तान तान इक ह्यांग गरम माळ सकतान?

\VS{12}प्रहार माळावाळा आबना मंळसा मा प्रबल आग सकतान, लेकीन येढ्ढ मंळसा आऊन सामना माळ सकतार. जो जाळी मुर धागागोळ देल गुंळ्सकु ईरतद, अद जल्दी हराल्द.

\VS{13}बुद्धिमान हारोदव पार गरीब ईत्तुर देल भी हिंग हाळाबाट्ट अदिक मूर्ख राजा से उत्तम आन, जो चेतावनी मानसालुन.

\VS{14}बाक चाहे हारोदव पार बंदीगृह टु होटकु राजा आगुल, चाहे आव तान राज्य दा गरीब पैदा आगुल.

\VS{15}ना सूर्य अन ल्यालमा धरती मा वयाळतेला सप्पा जीवगोळी आ दुसरा हारोदव मंळसा अन दी होगतेला नोळदीन, जो पयलेवाळा अन जागा ताकोंडान.

\VS{16}आऊन अनुगामिगोळ्द संख्या, यार्द आव नेतृत्व माळदुन, अगणित ईरोद. फिर भी बरावाळा पीढ़ी आऊन से प्रसन्न आगतीदील. अत: बिना संकोच ईद भी व्यर्थ आद, ईद मान्सी हवा अक हुडोद आद.




\par }\Chap{5}{\SH उतावली दा मन्नत ईला मानसोद
\par }
{\PP \VerseOne{1}याग नीव परमेश्वर उन मंदिर दा होगतीर आग तान आचरण इन ध्यान ईटी. मूर्ख द्वारा येर्सकु बलि इन अपेक्षा परमेश्वर उन मंदिर दा बरोद, अदिक आऊन वचन केळोद उत्तम आद. यतिकी मूर्ख ईद जानसालुन कि जो क्याल्सा आव माळतान, अद बुरा आद.

\VS{2}तान बाय दा टु यातोदारा मात जल्दी तेगु बाळी, अदिक उतावली दा तान दिल इन मात परमेश्वर उन मुंद प्रकट माळबाळी, यतिकी परमेश्वर रा स्वर्ग दा आन, अदिक नीव पृथ्वी मा. अत: नीम्द शब्द थ्वाळासा अच ईरूल.

\VS{3}जसा क्याल्सा अन्द अधीनता अन्द कारण मंळसा कांसा नोळतान, हांग अच हापाळ बकवास देल मूर्ख अन्द मूर्खता प्रकट आगतद.

\VS{4}याग नीव परमेश्वर उन साटी मन्नत मान्सतार आग अदरी पुरा माळदुर दा देरी माळबाळेतीर, यतिकी परमेश्वर मूर्खगोळ देल प्रसन्न आगालुर. जो मन्नत नीव मान्सतीर अदरी पुरा माळी.

\VS{5}मन्नत मान्सकु अदरी पुरा ईला माळदुर देल मन्नत इन ईला मानसोद अच वळ्लीद आद.

\VS{6}नीव तान बाय देल हिंग शब्द तेगुबाळी जो नीम इक पाप दा फसुसुल. स्वर्गदूत उन मुंद ईद अनबाळी कि नान से भूल आगेत. ईलारा परमेश्वर नीम्द आवाज केळकु खुश आगतीदील, अदिक आव मेहनत देल माळ्द नीम्द क्याल्सा अक नष्ट माळ बुट्टान.

\VS{7}याग मंळसा येक्‍कुल से येक्‍कुल कांसा नोळली कुरतान, आग आऊन व्यर्थ मातगोळ भी वाळुसतद. लेकीन नीव परमेश्वर उन अंज्क मान्सी.


\par }{\SH जीवन बेकार आद
\par }
{\PP \VS{8}अगर नीव यातोदारा प्रदेश दा गरीबगोळ मा अत्याचार आगतेला नोळीर, अगर नीव अल‍ न्याय अदिक धर्म अन्द कुतक्या घोट्सकु आगतेला नोळीर, रा आश्चर्य माळ बाळेतीर; यतिकी ऊंद अधिकारी इन म्याकुच आऊन से धोळ अधिकारी ईरतान अदिक आऊन से भी म्याकुच उच्च अधिकारी ईरतान.

\VS{9}केई इन फसल सप्पा मुंदुर साटी आद, लेकीन केई देल राजा अन भी क्याल्सा होट्ट बुळतद.


\par }{\PP \VS{10}पैस्या से प्यार माळावाळा पैस्या से यागलु संतुष्ट ईरालुन; अदिक न हिंग मंळसा, यारी धन से प्यार आद, आऊन येक्‍कुल से येक्कुल लाभ देल संतुष्ट आगतान. ईद भी व्यर्थ आद.

\VS{11}याग सम्पत्ति वाळुस्तद आग अदरी तिनावाळेर भी वाळुसतार. अत: आऊन स्वामी इक आऊन से येन लाभ? सिर्फ ईद कि आव अदरी केवल कण्ण देल नोळुल!

\VS{12}मजदूर उन साटी वरदान आद, सय जप, चाहे आव आरधा व्हाट्टा तिनुल चाहे व्हाट्टा तीम. लेकीन धनवान उन धन वाळुसदुर देल आऊन कण्णगोळ से जप हारेगतद.

\VS{13}ना धरती मा ऊंद दुखद बुराई नोळदिन : धन इन स्वामी तान हानि इन साटी धन जमा माळतान.

\VS{14}अगर आऊन धन सट्टेबाजी दा हारेगतद, अदिक आऊन मान्ना दा पार जन्म ताकोमतान रा आऊन कय दा येनु मिक्‍कु ईराल्द.

\VS{15}जसा आव तान मोय इक गर्भ टु पैदा आगीदुन हांग अच नंगा वापस होदान, आव तान कय दा तान मेहनत इन फल वय सकालुन.

\VS{16}ईद दुखद बुराई आद, जसा आव बंदीदुन ठीक हांगा ईल टु वापस होदान. आऊक तान मेहनत देल येन लाभ आत?

\VS{17}आव व्यर्थ अच मेहनत माळदुन, आव तान पुरा जीवन उदासी अदिक दुख दा, चिन्ता अदिक रोग दा, सिट्ट दा व्यतीत माळदुन.

\VS{18}नोळी, जो भला मात ना अनुभव माळदीन, अदिक जो उचित भी आद, अद ईद आद : “मंळसा परमेश्वर द्वारा कोटकु आग्याद तान अल्पकाल इन जीवन दा धरती मा खुशी देल मेहनत माळुल, तिनुल अदिक कुडुल, यतिकी ईदा आऊन भाग हुन.”

\VS{19}हर ऊंद मंळसा, याऊक परमेश्वर धन-सम्पत्ति कोटुन अदिक आऊक भोगसोद सामर्य्थ भी कोट्टुन, आव तान भाग इक स्वीकार माळुल अदिक खुशी देल मेहनत माळुल. ईद परमेश्वर उन वरदान आद.

\VS{20}मंळसा तान पुरा जीवन इक हमेशा अन साटी याद ईटतीदील, यतिकी परमेश्वर मंळसा अक आ क्याल्सागोळ दा अच हचकु ईटतान, या क्याल्सागोळी माळदुर दा आ मंळसा रुची ईटतान.




\par }\Chap{6}{\PP \VerseOne{1}ना धरती मा ऊंद अदिक बुराई नोळदीन, अदुर भार देल मंळसा वतकु ईरतान.

\VS{2}अद बुराई ईद हुन: परमेश्वर मंळसा अक धन-सम्पत्ति अदिक प्रतिष्ठा प्रदान माळतान, अदिक मंळसा अक तान इच्छा अन्द अनुसार सप्पा येनारा प्राप्त आगेगतद. आऊक यातोदु वस्तु अन्द अभाव ईराल्द. लेकीन आ मंळसा अक परमेश्वर धन-सम्पत्ति भोगसोद सामर्थ्य कोळाल्द; बल्‍की अनजान मंळसा आऊन धन-सम्पत्ति भोग्सतान. इदुरसाटी धन-सम्पत्ति बेकार आद, ईद भयानक दुख इ मात आद.

\VS{3}अगर यावारा मंळसा अन्द सौ पार पैदा आगतार, अदिक आव लम्बा उमर ताका जीत्ता ईरतान, दीर्घ आयु प्राप्त माळतान, लेकीन अगर आव जीवन इन सुखगोळ इक भोग्स सकालुन, सोतुर मा आखरी किर्या भी आऊक प्राप्त आग बाळुल, रा ना ईद अनाईन: हिंग मंळसा से अधुरा समय दा जनमुस्द सोतकु पार वळ्लेव आन.

\VS{4}सोतकु बच्चा ई धरती मा व्यर्थ अच बरतान, अदिक अंधकार दा लुप्त आगेगतान, अदिक आऊन हेसुर भी अंधकार दा मुच्चेगतद.

\VS{5}आव सूर्य अन्द प्रकाश उक नोळ सकीदील, अदिक आऊक जीवन इन येनु अनुभव आगीदील. फिर भी आऊक आ दीर्घायु वाळा मंळसा से येक्‍कुल आराम सिक्त.

\VS{6}चाहे मंळसा येढ्ढ हजार वर्ष जीऊसुल, लेकीन अगर आव जीवन इन आनन्द पूर्वक भोग माळालुन रा हिंग दीर्घायु देल येन लाभ? सप्पा मंळसा जीवन इन आखरी दा ऊंद अच जागा अक होगतार.

\VS{7}मंळसा तान व्हाट्टा अन्द साटी अच सप्पा मेहनत माळतान, तौभी आऊन व्हाट्टा यागलु तुमाल्द.

\VS{8}अत: बुद्धिमान मंळसा याता मात दा मूर्ख मंळसा से श्रेष्ठ आदुन? गरीब मंळसा, जो ईद जान्सतान कि जीवन दा ह्यांग आचरण माळ पायजे, आऊन से याता मात दा श्रेष्ठ सिद्ध आदुन?

\VS{9}कण्णगोळ देल नोळ कोमोद मन इन चंचल कामनागोळ से उत्तम आद. अत: व्हाट्टा अन्द साटी मेहनत माळोद भी बेकार आद, ईद मानसी हवा अक हुडोद आद.

\VS{10}जो यावारा भी मंळसा आगुल, आऊक आऊन हेसुर पयले टु अच कोटकु आगीत: मंळसा अन्द बारा दा ईद प्रकट माळकु आगेग्याद कि आव केवल मुण्ण आन. अत: आव तान से येक्‍कुल बलवान मंळसा से लळाई माळ सकालुन.

\VS{11}जीवन इन बारा दा याट विचार माळी, आट अच अद बेकार हततद, रा हिंग जीवन देल मंळसा अक येन लाभ?

\VS{12}मंळसा तान क्षणिक जीवन सावली इन घाई व्यतीत माळतान; अत: याव जानस्तान कि आऊन साटी हिंग जीवन दा उत्तम येन आद? मंळसा अक याव हेळ सकतान कि आऊन सोत्तुर बाद्दा सूर्य अन्द ल्‍यालमा धरती मा येन आदीत?




\par }\Chap{7}{\SH जीवन इन बारा दा विचार
\par }
{\PP \VerseOne{1}हेसुर इन सुगन्ध अनमोल अत्तर इन सुगन्ध से धोळ्द आद. सायोद दिन जनम इन दिन से उत्तम आद.

\VS{2}भोज इन त्योहार दा सम्मिलित आगोद अपेक्षा सायोद-शोक देल पीड़ित परिवार दा होगोद वळ्लीद आद, यतिकी सायोद अच सप्पा मंळसागोळ्द अच अन्त आद. अत: जीत्ता मंळसा गम्भीरतापूर्वक तान अन्त मा विचार माळ्यान.

\VS{3}नेग्गोर से वळ्लीद दुख आद; यतिकी मार्रा अन दुख दिल इन सुख आद.

\VS{4}बुद्धिमान मंळसा अन्द दिल शोक-पीड़ित परिवार दा हतकु ईरतद, लेकीन मूर्ख मंळसा अन्द मन आनंद माळावाळा मान्ना दा हतकु ईरतद.

\VS{5}मूर्खगोळ बायदेल हाळ केळोद अपेक्षा बुद्धिमान उन फटकार केळोद वळ्लीद आद.

\VS{6}मूर्खगोळ्द नेगोद हांग अच ईरतद जसा माळका अन्द ल्‍यालमा होततेला मुळ्लगोळ्द चरचराहट. अत: ईद भी व्यर्थ आद.

\VS{7}निस्सन्देह अत्याचार इन कमाई देल बुद्धिमान भी मूर्ख बनसेगतान, घुस ताकोंडुर देल बुद्धि नष्ट आगेगतद.

\VS{8}क्याल्सा अन्द शुरू देल अदुर्द अन्त उत्तम आद, अहंकारी गंळ्स उन अपेक्षा धीरज ईटावाळा गंळ्स श्रेष्ठ आन.

\VS{9}तुरन्त क्रोधित आगबाळी, यतिकी क्रोध इन वास मूर्ख उन दिल आद.

\VS{10}ईद अनबाळी, कि ईंद से बितुस्कु नाळ वळ्लीद आद. यतिकी ईदुर बारा दा निम्द हिंग अनोद बुद्धि द्वारा हैलेच.

\VS{11}बुद्धि विरासत इन घाई ऊंद वळ्लीद चीज आद, अदिक आ लॉकुर इक लाभ पहुचुसतद जो सुर्य अक नोळतार.

\VS{12}बुद्धि इन संरक्षण धन इन संरक्षण इन तुल्य आद. ग्यान देल ईद लाभ आद कि आव तान धारक उन जीवन सुरक्षित ईटतान.

\VS{13}परमेश्वर उन क्याल्सागोळ मा विचार माळी: यारी परमेश्वर वाकळा माळदुन, आऊक याव सीधा माळ सकतान?

\VS{14}सुख इन दिनगोळ दा खुशी मनुसी, लेकीन दुख इन दिनगोळ दा विचार माळी, यतिकी परमेश्वर सुख अदिक दुख येढ्ढु उक माळदुन, ताकी मंळसा अक ई मात इन भेद सिकबाळुल कि अदुर बाद्दा येन आगोद आद.

\VS{15}ना तान बेकार जीवन दा ईद नोळदीन: न्यायी मंळसा तान न्यायीपन दा सायतान, लेकीन दुर्जन मंळसा दुष्कर्म माळतेला लंबा ऊमर हासील माळतान.

\VS{16}अत: येक्‍कुल धार्मिक बन्सबाळी, अदिक येक्‍कुल बुद्धिमान! ईलारा नीव तान कालगोळ मा खुद कोळ्ली बळदीर.

\VS{17}येक्‍कुल अधार्मिक भी बन्सबाळी, अदिक न मूर्ख. ईलारा नीव समय से पयला अच सोतोदीर.

\VS{18}वळ्लीद ईद आद कि नीव ऊंद इक हुळकु ईटी, अदिक दुसरा अक भी तान कयगोळ से होळगोळ बाळी. जो मंळसा परमेश्वर उन भक्ति माळतान, आव ई सप्पा कठिनाईगोळ से पार आगेदान.

\VS{19}बुद्धी इच बुद्धिमान मंळसा अक नगर इन हत्त शासकगोळ से येक्‍कुल ताकत प्रदान माळतद.

\VS{20}निश्चय अच धरती मा याऊ हिंग न्यायी मंळसा हैलेच जो सदा भलाई अच माळतान, अदिक यागलु पाप माळालुन.

\VS{21}जो मातगोळ मंळसा अनतान, आ सप्पा मातगोळ मा कीव हचबाळेतीर. ईलारा नीव ईद मात केळीर कि नीम्द सेवक नीम्द बुराई माळोन.

\VS{22}नीम्द दिल जान्सतद कि खुद नीव भी हापाळ घन दुसरा मंळसागोळ बुराई माळीर.


\par }{\PP \VS{23}“ईद सप्पा ना बुद्धि देल परखुसदीन. ना सोचदीन, ‘ना बुद्धिमान बनसाईन’, लेकीन बुद्धि नान से दूर अच ईत.

\VS{24}जो तत्व आव, अव हापाळ दूर आव, गहरा आव, अदिक अत्यंत गहरा आव. अदरी याव सम्स सकतान?”

\VS{25}ना ईद जानसोर साटी मन हचदीन कि बुद्धि येन हुन, सब इन सार तत्व येल आद अदुर देल नानी ग्यात आगुल कि मूर्खता अधर्म आद, मूर्खता पागलपन आद.

\VS{26}आग ना सायोद से येक्‍कुल कळा सत्य प्राप्त माळदीन : मतलब आ आर्त, आकिन दिल फंदा आद, आकिन मन जाल आद, आकिन कय जंजीर आव. केवल आवा गंळ्स आकिन से वाचुस सकतान, याऊन से परमेश्वर प्रसन्न ईरतान, ईलारा पापी गंळ्स अदुर्द शिकार आगेगतान.

\VS{27}उपदेशक अनतान: नोळी, याग ना सार तत्व तेगोर साटी आबुर दाबुर से मार जोळ्सदेव, आग नानी ईद तथ्य कय दा हत.

\VS{28}लेकीन ना यारी ढुंढ्सतेला ईत्तीन, आव नानी सिकीदिल. हजार गंळ्सुर दा येल्यारा ऊंद गंळ्स नानी सिकदुन, लेकीन अऊर दा नानी ऊंद भी आर्त सिकीदील.

\VS{29}नोळी, ना केवल ईद सच्चाई नोळदीन परमेश्वर मंळसा अक सीधा-सादा माळदुन, लेकीन मंळसा खुद जीवन इन हापाळ योजनागोळ ढुंढ्सकु तेगदुन.




\par }\Chap{8}{\PP \VerseOne{1}बुद्धिमान मंळसा यार घाई आन? याव मंळसा तत्व अन्द अर्थ जानस्तान? मंळसा अन्द बुद्धी इन कारण आऊन बाय चमकुसतद, अदिक आऊन मार्रा अन्द दुख दुर आगेगतद.


\par }{\SH राजा अन्द आग्या मानसोद
\par }
{\PP \VS{2}ना नीनी सलाह कोळतीन कि, परमेश्वर उन मुंद ताकोम्द किर्‍या अन कारण नी राजा अन आग्या अन पालन माळ.

\VS{3}आऊन मुंद टु होटोगी; अगर आव यातोदु मात देल अप्रसन्न आन रा नीव अल ठहरूसबाळी; यतिकी राजा ह्यांग चाहासतान हांग माळतान.

\VS{4}राजा अन शब्दगोळ दा परम सत्ता ईरतद, राजा से याव केळ सकतान, “नीव ईद येन माळेतीर?”

\VS{5}जो मंळसा राजा अन्द आग्या अन्द पालन माळतान, आऊन हानि आगाल्द. बुद्धिमान मंळसा उपयुक्त समय अदिक उपयुक्त कार्य-विधि जानस्तान.

\VS{6}हर ऊंद मात इन उपयुक्त समय अदिक उपयुक्त कार्य-विधि ईरतद, इदुरसाटी मंळसा अन्द दुख आऊन साटी हापाळ भारी बिळतद.

\VS{7}मंळसा ईद जानसालुन कि येन आगावाळा आद, यतिकी याव मंळसा आऊक भविष्य दा घटुसावाळा मातगोळ हेळ सकतान?

\VS{8}हिंग याव मंळसा आन आऊन वश जीव मा नळुल, अदिक आव जीव इन होळा समय अदरी रोक्स कोमुल? सायोद दिन मा सायावाळा अन्द अधिकार ईराल्द. युद्ध देल छुटकारा सिकाल्द, अदिक न दुष्ट मंळसा तान दुष्टता अन्द कारण मृत्यु देल ऊळु सकतान.


\par }{\SH दुष्ट अदिक न्यायी
\par }
{\PP \VS{9}याग ना धरती मा आगावाळा मातगोळ मा गम्भीरतापूर्वक तान मन हचदीन, आग ना ईद नोळदीन: याग ऊंद मंळसा दुसरा मंळसा मा प्रभुत्व जम्सतान आग आव खुद इन नाश माळतान.

\VS{10}आग ना दुष्टगोळ इक कबर दा नळ्स्तेला नोळदीन. आंदुर पवित्र जागा दा होगतेला बरतेला ईरोर. नगर दा यल आंदुर नाना प्रकार इन दुष्‍कर्म माळीदुर, आंदुर्द प्रशंसा आगतोगोद. ईद भी बेकार आद.

\VS{11}दुष्‍कर्म अन्द साटी मंळसा अक जल्दी दण्ड सिकाल्द, इदुरसाटी मंळसागोळ्द दिल दुष्‍कर्म माळदुर दा हतकु ईरतद.

\VS{12}यद्यपि पापी मंळसा सौ घन दुष्‍कर्म माळतान, अदिक आऊक दण्ड सिकाल्द, आव लम्बा उमर ताका जीत्ता ईरतान, यद्यपि ना ईद जान्सतीन कि परमेश्वर उन से अंजावाळेर्द अन्त भी भला अच आगतद. परमेश्वर आंदुर्द भला माळतान, यतिकी आंदुर आऊन से अंजतार.

\VS{13}लेकीन दुष्ट उन आखरी दा भला आगतीदील, अदिक आव छाया अन्द सदृश तान उमर लम्बा माळ सकतीदिल, यतिकी आव परमेश्वर से अंजालुन.

\VS{14}ऊंद मात अदिक : ईद भी व्यर्थ आद, अदिक पृथ्वी मा आगतद. सच्चा मंळसागोळ इक दुर्जन मंळसागोळ्द दुष्कर्मगोळ्द फल भुगतुसोद बिळतद, अदिक दुर्जन मंळसा सच्चा मंळसागोळ्द सत्कर्मगोळ्द फल प्राप्त माळतान. अत: ना अनतीन, ईद भी व्यर्थ आद.

\VS{15}इदुरसाटी ना लॉकुर इक सलाह कोळतीन: आनंद मनुसी. धरती मा मंळसा अन्द साटी तिनोद-कुडोद अदिक आनन्द मानसोद अलावा अदिक येनु भी वळ्लीद हैलेच. जो आयु परमेश्वर अदरी ई धरती मा प्रदान माळदुन, आऊन मेहनत दा ईदा खुशी सांगुळ ईत्तीत.

\VS{16}याग ना बुद्धि प्राप्त माळोर साटी, तथा पृथ्वी मा आगावाळा क्याल्सा व्यापार इक समसोर साटी मन हचदीन, अदिक याग ना ईद जानसोद प्रयत्न माळदीन कि ह्यांग मंळसा ईळ्ल-हागुल जागस्तेला ईरतार,

\VS{17}आग नान इक अनुभव आत कि परमेश्वर उन पुरा क्याल्सा, जो ई धरती मा आगतद, चाहे मंळसा अदुर्द भेद जानसोर साटी याटारा अच मेहनत येती माळबाळुल, आव अदुर्द पता हच सकालुन. अगर यावारा बुद्धिमान मंळसा आऊक जानसोद दावा माळुल तौभी आव आऊन पता हच सकालुन.




\par }\Chap{9}{\PP \VerseOne{1}ना ई सप्पा मातगोळ इक जाचदीन-परखुसदीन अदिक मन देल गम्भीरतापूर्वक विचार माळदीन. आग नान इक ग्यात आत कि न्यायी अदिक बुद्धिमान मंळसा अदिक आंदुर्द सत्कर्मगोळ्द फल परमेश्वर उन कयगोळ दा आद. मंळसा ईद जानसालुन कि परमेश्वर आऊन क्याल्सा देल प्रसन्न आन अथवा आऊक आऊन क्याल्सागोळ से घृणा आद. अत: आऊन मुंद सप्पा व्यर्थ आद.

\VS{2}सप्पा अन्द नियति ऊंद अच आद: न्यायी अदिक अन्यायी, भला अदिक बुरा, शुद्ध अदिक अशुद्ध, बलि येरसावाळा-बलि ईला येरसावाळा. जो नियति वळ्लेव मंळसा अन्द आद अदा पापी मंळसा अन्द आद. जो तान किर्‍या अक पुरा माळतान, आऊन नियति अदा आद, जो तान किर्‍या अन्द उल्लंघन माळतान.

\VS{3}जो बुराईगोळ ई धरती मा विराजमान आद अऊर दा ऊंद ईद गलत आद: सप्पा मंळसा ऊंद अच गति अक प्राप्त आगतार. मंळसागोळ्द दिल बुराई देल तुमकु आद. यागासताका आंदुर जीत्ता ईरतार, आंदुर दा पागलपन समुस्कु ईरतद. अदुर बाद्दा आंदुर सोतकु मंळसागोळ दा मिलुस्तार.

\VS{4}यागासताका मंळसा जीत्ता ईरतान, आऊन दिल दा आशा अन्द दिंग्या टिमटिमुस्कु ईरतद, यतिकी जीत्ता नाय सोतकु हुल्ल इन से वळ्लीद आद.

\VS{5}जो जीत्ता आन, आंदुर जान्सतार कि आंदरी ऊंद दिन सायोदा बिदीत, लेकीन जो सोतोग्यार, आंदुर येन जानस्तार? आंदरी प्रतिफल सिकेग्याद. आंदुर्द स्मृति मिटुसेग्याद.

\VS{6}आंदुर्द प्यार, आंदुर्द घृणा, आंदुर्द दुश्मनी सप्पा नष्ट आगेत. ई धरती इन क्याल्सा-व्यापार दा ईद आंदुर्द यातोदु भाग हैलेच.

\VS{7}तान मान्नी होगी, खुशी देल रोट्टी तीनी, अदिक दिल इन उमंग देल अंगुर इन रास्सा कुढी, यतिकी जो नीव माळतीर, अदरी परमेश्वर पयला टु तान स्वीकृति कोट्ट बुट्टुन.

\VS{8}नीम्द कपळा हमेशा‍ स्वच्‍छ ईरूल, नीम्द ताल्ला मा हमेशा याण्णा हतकु ईरूल.

\VS{9}परमेश्वर धरती मा बेकार जीवन इन यास भी दिन कोट्टुन, अऊर दा तान प्रिय हिंग्स उन सांगुळ जीवन इन आनन्द भोगसी, यतिकी जीवन दा ईदा नीम्द भाग आद. जो मेहनत नीव धरती मा माळतीर अदुर्दा नीम्द हिस्सा आद.

\VS{10}नीम्द कय दा जो भी क्याल्सा बरूल, अदरी पुरा ताकत देल माळी, यतिकी अधोलोक दा, यल तान सोत्तुर बाद्दा नीव होदीर, न क्याल्सा आद, न विचार. अल न ग्यान आद, न बुद्धि.

\VS{11}ना मात: अनुभव माळदीन कि ई धरती मा तेज ओळावाळा धावक जिक्सालुन, अदिक न बलवान योद्धा लळाई जिक्सतान. बुद्धिमान मंळसा अक भोजन सिकाल्द, अदिक न समझदारगोळ इक धन-सम्पत्ति. विद्वानगोळ मा याऊ कृपा माळालुर. ईव सप्पा समय अदिक संयोग इन वश दा आद.

\VS{12}मंळसा तान समय जानसालुन. जसा मेनगोळ कुटिल जाल दा फसुसतद, जसा पक्षीगोळ फंदा दा फसुसतद, हांग अच मंळसा समय इन जाल दा फसुसतान. ईद जाल अचानक आंदुर मा बिळतद.


\par }{\SH बुद्धिमानी अदिक मुर्खता से संबंधित विचार
\par }
{\PP \VS{13}ना धरती मा बुद्धि इन ऊंद उदाहरण नोळदीन. ईद नान इक बड़ा महत्वपूर्ण हत.

\VS{14}ऊंद स्यांळतुसा नगर ईरोद. अदुर दा गिना-चुना लॉकुर ईरतोगोर. ऊंद दिशी अदुर मा यावारा धोळ राजा आक्रमण माळ बुट्टुन, अदिक अदरी घेर्स कोंडुन. अदुर नाकु दी धोळ घेराबन्दी माळ बुट्टुन.

\VS{15}आ स्यांळतुसा नगर दा ऊंद गरीब, लेकीन बुद्धिमान मंळसा ईरोन. आव तान बुद्धि देल आ नगर इक ऊळ्सदुन. फिर भी आ गरीब उक सप्पा लॉकुर मार्तोदुर.

\VS{16}लेकीन गरीब मंळसा अन्द बुद्धी इन याऊ सम्मान माळीदिल, आऊन मातगोळ मा ध्यान कोटीदील तौभी ना अनतीन: बल देल बुद्धि वळ्लीद आद.

\VS{17}मूर्खगोळ बीच राजा अन चिळ्लासोद से आबना दा बुध्दीमान उन मातगोळ केळ कोमोद ज्यादा वळ्लीद आद.

\VS{18}युद्ध इन शस्त्रगोळ से बुद्धि उत्तम आद, लेकीन ऊंद पापी हापाळ भला क्याल्सागोळ इक नष्ट माळ बुळतान.




\par }\Chap{10}{\PP \VerseOne{1}सोतकु नॉणगोळ सुगंधित याण्णा अक दुर्गंध दा बदलुस बुळताव, ईदा प्रकार थ्वाळासा मूर्खता बुद्धि अदिक मान-सम्मान मा नीर फेर्सबुळताव.

\VS{2}बुद्धिमान उन दिल आऊक उचित हादी इन दी माळतद, लेकीन मूर्ख उन मन बुराई इन दी आऊक प्रेरित माळतद.

\VS{3}“याग मूर्ख हादी मा नळुतान आग भी आऊन दा समझ इन कमी ईरतद. अदिक आंदुर सप्पा मुंदरी तोर्सतान कि, आव याट मूर्ख आन.”

\VS{4}अगर शासक नीन से नाराज आन रा नीव तान जागा बिळ बाळी. यतिकी धैर्य गंभीर अपराध भी सुधार्स कोमतान.

\VS{5}ना धरती मा ऊंद बुराई नोळदीन. ई बुराई इन जिम्मेदार शासक आन.

\VS{6}मूर्ख ऊंचा जागागोळ मा कुर्सकु आगतार, अदिक धनी ल्यालमा अन जागागोळ दा.

\VS{7}ना गुलामगोळ इक घ्वाळागोळ मा होगतेला नोळदीन, जब कि शासक गुलामगोळ घाई पैदल नळोर.

\VS{8}जो दुसरा मंळसा अन्द साटी खॉदरा अगुळतान, आव खुद अदुर्दा बिद्दान. जो चोरी इन साटी दीवार वोडुतान, आऊक हाव कच्चीत.

\VS{9}जो सीमा अन्द दिवार इन कल्लगोळ इक सरकुसतान, आऊक कल्लगोळ देल चोट हत्तीत. जो सीमा अन्द हुल्लीगोळ इक कळदान, आऊक अऊर से खतरा ईत्तीत.

\VS{10}अगर कोळ्ली बोथळ ईरूल, अदिक मंळसा अदुर्द धार पैना माळबाळुल, रा आऊक उपयोग माळदुर दा येक्‍कुल ताकत हचोद बिद्दीत. लेकीन बुद्धि सफलता अन्द कुंजी आद.

\VS{11}अगर मंत्र से पयला हाव कच्चबुळुल, रा मंत्र फुकसावाळा से येन लाभ?

\VS{12}बुद्धिमान मंळसा अन्द बाय इन शब्द आऊन साटी दुसरा अन्द कृपा अन्द साधन आद. लेकीन मूर्ख मंळसा अन्द टुट्टी आऊन विनाश इन कारण आद.

\VS{13}मूर्ख उन बाय देल होळ्त शब्द शुरू टु आखरी ताका मूर्खता देल पुरा आगताव: आऊन मात इन अन्त दुष्टतापुर्ण पागलपन आगतद.

\VS{14}मूर्ख मंळसा ऊंद मात इन येढ्ढ मातगोळ माळतान, इदुरसाटी याऊ जानसालुन कि भविष्य दा येन आगोद आद; अदरी याव हेळ सकतान कि आऊन बाद्दा येन आदीत.

\VS{15}मूर्ख अन्द मेहनत आऊक थक्सतद, ईट कि आऊक वापसी इन साटी शहर इन हादी भी समसाल्द.

\VS{16}हे द्याश! धिक्कार आद नीनी, अगर नीन राजा अनुभव-हीन सेवक आन; अदिक अगर नीन सामन्त प्रांत: टु अच तिनोर-कुडोद दा जुटुस्तार.

\VS{17}हे द्याश, धन्य आय नी, अगर नीन राजा कुलीन वंशज आन, अदिक अगर नीन सामन्त निर्धारित समय मा तिनतार-कुडुतार, ताकत प्राप्त माळोर साटी, न कि मतवालापन इन साटी.

\VS{18}आलस इन कारण छत बिदोगतद, सुस्ती देल मान्ना चुनुसली हततद.

\VS{19}भोज आनंद इन साटी माळकु आगतद, अंगुर इन रास्सा कुडदुर देल जीवन आनन्दित आगतद. रूपये देल सप्पा येनारा प्राप्त आग सकतद.

\VS{20}तान मन दा भी राजा अक अपशब्द अनबाळी, अदिक न तान शयन कक्ष दा धनवान उक बुरा शब्द अनबाळी. आकाश इन पक्षी नीन शब्द ओतान, उळुसावाळा जीव-जन्तु खबर माळ बुट्टीत.




\par }\Chap{11}{\SH बुद्धिमान मंळसा अन आचरण
\par }
{\PP \VerseOne{1}नेकी माळ अदिक दरिया दा हाक्क, हापाळ दिनगोळ बाद्दा भी नी प्रतिफल प्राप्त माळ सकत्या.

\VS{2}येळ, ईला येठ्ठ मंळसागोळ इक भाग कोळी, यतिकी नी जानसाल्द, कि ई पृथ्वी दा याग नीन मा विपत्ति होट बरूल.

\VS{3}अगर बादल नीर देल तुमकु आव, रा अव खुद भूमी मा बरसुस्याव. चाहे मार्र दक्षिण इन दी बिळुल, चाहे अव उत्तर इन दी बिळुल, अव या जागा मा बिदकु आव, अव अल्या बिदकु ईत्ताव.

\VS{4}जो किसान हवा अक ताक्सतान, आव बींजा बोऊस सकालुन, जो बादल इन अच विचार माळतान, आव फसल कडु सकालुन.

\VS{5}जसा नीव जानसालीर कि गर्भवती इन व्हाट्टा अन चिग्द दा जीव ह्यांग बिळतद, हांग अच नीव परमेश्वर उन क्याल्सागोळ इन सम्स सकालीर, जो सप्पा मुंदरी माळतान.

\VS{6}प्रांत: काल दा तान बींजा बोऊसोद शुरू माळी, अदिक द्यावगा भी तान कय रोक्स बाळी, अदिक क्याल्सा माळतेला ईरी, यतिकी नीव जानसालीर कि नीम इक याता क्याल्सा दा सफलता सिक्कीत ई क्याल्सा दा या आ क्याल्सा दा, या येढ्ढु दा.


\par }{\PP \VS{7}सूर्य अन्द प्रकाश प्रिय हततद, बिसुल कण्णगोळ इक सुख पहुचुसतद.

\VS{8}अगर मंळसा हापाळ वर्ष ताका जीत्ता ईरतान रा आऊक चाहास पायजे कि आव तान उमर इन सप्पा वर्षगोळ दा जीवन इन आनन्द ताकोमुल, लेकीन आव याद ईटुल कि अंधकार इन दिन भी कम आगतीदील. अत: जो येनारा आगतद, अद व्यर्थ आद.


\par }{\SH हारोदव उक सलाह
\par }
{\PP \VS{9}ओ हारोदवा, तान जवानी तीम आनन्द मनुस, तान जवानी इन दिनगोळ दा तान दिल आनन्द देल तुम कोमुल. या हादी मा नीन दिल नीन इक ओईल, जो हादी नीन कण्णगोळ दा उचित हतुल, अदुर मा नळु. लेकीन ईद मात जान्स कोमुल, नीन सप्पा क्याल्सागोळ्द बारा दा स्पष्टीकरण इन साटी परमेश्वर नीन इक कटघरा दा नीदरूस्यान.

\VS{10}ओ हारोदवा! तान दिल टु परेशानी इक तेगुबुळ, मय दा दुख आगगोळ बाळ; यतिकी नीन हारोदपण, अदिक बचपन येढ्ढु व्यर्थ आव.




\par }\Chap{12}{\PP \VerseOne{1}तान हारोदपन इन दिनगोळ दा तान सृष्टीकर्ता परमेश्वर उक याद ईट, ईलारा ई दिनगोळ बाद्दा अव दिन अदिक वर्ष बंदव याग नी ईद अंद्या, “ईग जीवन दा नान इक आनन्द सिकाल्द.”

\VS{2}आ दिनगोळ दा नीन साटी सूर्य अदिक प्रकाश, चन्द्रमा अदिक तारा अन्धकारमय आगेदव. नीर तुमकु बादल भूमी मा माळ हुळकु वापस होदव.

\VS{3}आ दिनगोळ दा नीन रक्षा माळावाळा नळ्गली कुरतान, ताकतवर भी झुकसेदार. संख्या दा कम आगोद कारण हल्ल आमली कचोद बिट्टबुटाव. खिळकी दा टु झाकसावाळा अन्द कण्णगोळ धुंधला बिदोदव.

\VS{4}सळक इन दी तेरावाळा कीव बन्द आगेदव. चक्की पिसुसोद आवाज धीमा आगेदीत. नी चिड़ीया अन्द चहचहासोद देल भी जप देल येदोद्या. नीन सप्पा स्वर धीमा बिदोदाव.

\VS{5}थ्वाळासा ऊंचाई येरदुर दा नीन इक अंज्क हत्तीत. गली-कुचगोळ देल नी आतंकित आद्या. बादाम इन मार्रगोळ दा पंखुळीगोळ खिलस्याव. टिड्डी भी रेंग्सकु नळुली कुरताव. लेकीन नीन अभिलाषागोळ सोतोदाव, अदिक नी तान शाश्वत निवास जागा अक प्रस्थान माळ्‍या. भाळा अन्द वर्लावाळेर-पिटसावाळेर लॉकुर गली-कुचगोळ इक घेर्स कोंडार.

\VS{6}बेळ्ली इन तार मुरदोदीत, व्हान्ना अन्द प्याला मुरदोदीत. झरना अन हात्ती माळका वोळदोदीत, भाँय इन हात्ती जाळी मुरदोदीत.

\VS{7}आग मुण्ण मुण्ण दा मिलुसेदीत, अदिक आत्मा परमेश्वर उन हात्ती होटोदीत, यारी आऊक प्रदान माळीदुन.

\VS{8}सभा-उपदेशक ईद अनतान: सप्पा बेकार आद, सप्पा बेकार आद. बिना संकोच सप्पा येनारा बेकार आद!


\par }{\SH मंळसा अन्द पुरा कर्तव्य
\par }
{\PP \VS{9}सभा-उपदेशक बुद्धिमान रा ईरोन, आव प्रजा अक ग्यान भी कल्सतेला ईत्तुन. अदिक ध्यान हचकु अदिक जाँच-परख माळकु हापाळ सा नीतिवचन क्रम देल ईटतोगोन.

\VS{10}उपदेशक मनोहर शब्द ढुंढ्सदुन अदिक सच्चाई इन शिक्षा कोळावाळा वचन लिख्सदुन.

\VS{11}“बुद्धिमान मंळसा अन्द कथन अंकुश इन घाई ईरताव. सभा अन्द मुखियागोळ्द द्वारा कोटकु ईव संकलित कथन, मजबूती देल ठोक्सकु खूटिगोळ घाई आद, यतिकी इंदुर दाता ऊंद मात्र ‘चरवाह’ आन.

\VS{12}प्रिय चेला, इंदुर अलावा अन्य शिक्षागोळ देल सावधान ईरेतीर. हापाळ किताबगोळ्द रचना-क्याल्सा अन्द अन्त आगाल्द. हापाळ वाचुसदुर देल मय थकसेगतद.”

\VS{13}जो येनारा नीव केळदीर, अदुर्द सार ईद आद : नीव परमेश्वर उन अंज्क ईटी, अदिक आऊन आग्यागोळ्द पालन माळी; यतिकी मंळसा अन्द पुरा धर्म ईदा हुन.

\VS{14}परमेश्वर मंळसा अन्द हर ऊंद कर्म अक, आऊन सप्पा होचकु मातगोळ इक, चाहे अव भला आगुल या बुरा, न्याय इन समय प्रस्तुत माळ्यान.

\par }